Lyon julang Piala Perancis Wanita

LYON menewaskan Paris Saint-Germain 4-3 menerusi penentuan sepakan penalti untuk melebarkan rekod kemenangan Piala Perancis Wanita kesembilan mereka semalam, kurang dari tiga minggu sebelum aksi suku akhir Liga Juara-Juara UEFA Wanita.

Juara Eropah itu diikat 0-0 dalam masa sebenar sebelum Sarah Bouhaddi menyelamatkan sepakan penalti Lea Khelifi.

Lyon diisytiharkan sebagai juara liga Perancis pada bulan Mei setelah musim berakhir awal kerana wabak Covid-19.

“Itu adalah permainan yang sukar setelah krisis kesihatan, kami kembali ke pertandingan peringkat tertinggi, tidak mudah bagi kedua-dua belah pasukan,” kata Bouhaddi kepada penyiar France TV.

“Saya banyak melakukan sepakan penalti dalam latihan, ini memberi kami kemenangan malam ini, yang merupakan perkara terbaik,” tambahnya.

Bekas pemenang Ballon d’Or, Ada Hegerberg terlepas aksi final kerana mengalami kecederaan lutut.

Permainan dihentikan selama 10 minit dalam separuh pertama kerana hujan lebat dan ribut menyebabkan kegagalan lampu sorot di hadapan orang ramai yang dihadkan sehingga 5,000 orang di Auxerre kerana sekatan Covid-19

Dalam aksi suku akhir Liga Juara-Juara, Lyon akan menentang Bayern Munich pada 23 Ogos di Bilbao sementara Paris SG menentang Arsenal di San Sebastian pada hari yang sama.

Kedua-dua pasukan dari Perancis itu berkemungkinan bertemu satu sekali di epringkat separuh akhir. – AFP

See author's posts


Tingkat purata pendapatan isi rumah RM16,000 sebulan

KUCHING: Kerajaan Sarawak mahu meningkatkan purata pendapatan isi rumah rakyat di negeri dari RM5,000 sekarang kepada RM16,000 sebulan.

Ketua Menteri Datuk Patinggi Abang Johari Tun Openg berkata beliau mahu projek atau inisiatif kerajaan menjadi tumpuan rakyat dengan pembahagian kekayaan kepada rakyat mestilah adil serta jurang pendapatan akan dikurangkan dengan lebih baik.

“Ini adalah fokus atau tunjang utama kedua Kerajaan Sarawak dalam Majlis Tindakan Ekonomi Sarawak iaitu masyarakat yang inklusif.

“Selain itu, peratusan isi rumah berpendapatan rendah di Sarawak pada masa ini adalah 53 peratus, perkara ini mesti ditangani secara holistik.

“Dalam 10 tahun, kita mesti mengurangkan ini dengan objektif untuk mengurangkannya di bawah 40 peratus,” katanya.

Abang Johari berkata demikian dalam Mesyuarat Pertama Majlis Tindakan Ekonomi Sarawak (SEAC) bertempat di Wisma Bapa Malaysia, di sini, semalam.

“Bagi setiap rakyat Sarawak, akses ke perkhidmatan sosial perlu ditingkatkan, kita juga tidak boleh melupakan segmen masyarakat kita yang rentan.

“Semua orang termasuk komuniti berkeperluan khas kami akan dijaga sebaiknya,” ujarnya.

Mengulas mengenai fokus ketiga iaitu kelestarian alam sekitar, Abang Johari berkata Sarawak adalah rumah untuk semua, jadi ia penting untuk mesti memastikannya bersih dan sihat untuk generasi semasa dan akan datang.

“Oleh sebab itu, saya telah memutuskan bahawa kelestarian akan menjadi prinsip utama ekonomi kita dengan meneruskan usaha penghutanan semula untuk meningkatkan perlindungan hutan.

“Kita juga akan meningkatkan kerangka peraturan dan memastikannya ia dipatuhi.

“Sebagai contoh, aktiviti pertanian dan perlombongan kita akan dipantau dan diperakui,  kita akan melabur dalam teknologi dan inovasi yang dapat memastikan semua aktiviti ekonomi kita berterusan,” jelasnya.

Beliau berkata, Sarawak mahu dikenali oleh dunia untuk kelestarian dan perlindungan alam sekitar.

Turut hadir ketiga-tiga Timbalan Ketua, Datuk Amar Douglas Uggah Embas, Tan Sri Dr James Jemut Masing dan Datuk Amar Awang Tengah, dan dua bekas Menteri Persekutuan – Tan Sri Abdul Wahid Omar dan Datuk Seri Idris Jala.

Oleh Zarina Abdullah

See author's posts


Penghapusan amalan pemburuan kepala

AMALAN memburu kepala merupakan satu amalan yang berlaku hampir di seluruh pelosok dunia. Antara sebab mengapa amalan ini dijalankan kerana tujuan pertahanan, keagongan, upacara dan adat. Menurut sejarah kaum-kaum seperti Celts di Eropah, Garo dan Naga di India, Igorot di Filipina, Sumba di Indonesia dan kebanyakan puak asli di Taiwan mengamalkan budaya ini.

Amalan seumpama ini juga dijalankan oleh penduduk pedalaman Sarawak khususnya masyarakat Dayak. Amalan yang mereka panggil ngayau itu adalah amalan yang menunjukkan kehebatan seseorang. Pada ketika itu kegiatan memburu kepala ini digerakkan secara berkumpulan untuk menyerang musuh mereka. Amalan ini berterusan sehingga kedatangan James Brooke ke Sarawak.

Pertembungan budaya

Apabila Rajah James Brooke menjadi pemerintah Sarawak, beberapa peraturan telah dikeluarkan termasuk berkenaan dengan pemburuan kepala. Beliau melihat pemburuan kepala sebagai amalan yang tidak baik. Atas sebab itu beliau telah mengeluarkan satu pengisytiharaan tentang hal ini dengan menyatakan bahawa aktiviti itu sebagai jenayah dan mengenakan hukuman berat termasuk hukuman mati ke atas sesiapa yang terlibat dalam amalan ini.

Raja James Brooke sedar bahawa amalan pemburuan kepala merupakan budaya sesuatu kaum dan arahan beliau tidak akan memberi kesan serta merta ke atas pemberhentian amalan ini.  Namun beliau berasa bertanggungjawab melindungi rakyat dibawah pemerintahan beliau daripada aktiviti tersebut. Beliau merasakan bahawa setiap kaum dibawah pemerintahannya adalah bersahabat, dan tindakan menganggu kaum lain tidak harus berlaku.

Atas sebab itu Raja James Brooke menjalankan dua pendekatan untuk menghapuskan kegiatan ini. Pertama Raja James Brooke menggunakan pendekatan sederhana dengan meminta gerakan mubaligh Kristian mendekati orang Dayak. Beliau berharap ajaran Kristian akan dapat mewujudkan keamanan dan menghalang amalan pemburuan kepala.

Pendekatan kedua adalah langkah keras dengan menggunakan kempen peperangan untuk memerangi pihak yang engkar dengan arahan ini. Tindakan tegas Raja James Brooke ini serba sedikit dapat mengawal kegiatan pemburuan kepala. Namun tidak semua penduduk dapat meninggal amalan ini secara serta merta.

Atas sebab itu masih ada amalan ini diteruskan dalam kalangan sebahagian kecil pemimpin Dayak.

Di Batang Lupar misalnya dua ketua orang Dayak bernama Mumbang dan Tendel telah dikenakan hukuman atas amalan pemburuan kepala, dan kedua-dua mereka kemudiannya berpindah ke sempadan kekuasaan Belanda di Borneo.

Namun demikian pada Oktober 1869 Mumbang dengan sokongan pengikutnya dan orang Dayak Delok di Batang Lupar telah mengulangi amalan ini dengan menyerang Lubok Antu. Apabila berita ini sampai ke Simanggang, pemangku residen telah mengumpul bala tenteranya untuk menghukum orang Dayak Delok. Residen Belanda di Pontianak juga dihubungi dan dimaklumkan tentang peristiwa di Lubok Antu. Pihak Belanda juga bertindak untuk menghukum pihak yang terlibat.

Pencerobohan sempadan

Antara masalah untuk mengawal amalan ini ialah pencerobohan orang Dayak dari wilayah Kalimantan Belanda ke Sarawak dan sebaliknya. Mereka meneruskan aktiviti ini dan menyerang penduduk di sempadan Sarawak. Hal ini membimbangkan penduduk yang tinggal di sempadan Sarawak dan Kalimantan. Pencerobohan sempadan ini sering berlaku pada akhir abad ke-19 seperti berlaku pada 1870.  Pada tahun itu, orang Dayak Engkias atau Muallang, Kalimantan telah memasuki sempadan Sarawak dan menyerang penduduk Dayak Malikin, Sungai Sadong.

Penduduk Dayak Malikin ini juga menyatakan bahawa serangan serupa pernah berlaku pada 10 tahun sebelum itu. Pencerobohan sempadan ini juga bukan datang dari kawasan penguasaan Belanda di Borneo tetapi terdapat juga orang Dayak dari Batang Lupar menyeberang sempadan ke wilayah Belanda di Borneo.

Kejadian pada Jun 1884 memaparkan bagaimana orang Dayak Batang Lupar melakukan usaha pemburuan kepala di wilayah Belanda dan menyebabkan kematian sembilan orang dan lima cedera dari kalangan orang Dayak Bulaubau Bukit. Residen Belanda di bahagian Barat Borneo meminta agar pihak berkuasa Sarawak menghalang kejadian ini berulang semula.

Pencerobohan sempadan ini agak sukar dikawal kerana ekspedisi pemburuan kepala ini tidak mengenal sempadan. Malah ada kesatuan antara mereka di kedua-dua wilayah untuk melakukan amalan tersebut. Hal inilah dilaporkan oleh Residen Barat Borneo Belanda tentang ada gabungan kaum-kaum di sempadan melakukan pemburuan kepala.  Beliau melaporkan bahawa ada kegiatan ini pada November 1884 yang menyebabkan kematian ke atas dua wanita dan seorang lelaki di wilayah Belanda Borneo.

Langkah pembasmian

Kejadian pencerobohan sempadan ini membawa kepada usaha kerajaan Sarawak dan Belanda untuk membanteras kegiatan pemburu kepala. Pada November 1885 kerajaan Belanda membenarkan pihak berkuasa Sarawak melintasi sempadan untuk mengawal pergerakan orang Dayak dari Batang Lupar yang cuba menghidupkan amalan tersebut. Langkah susulan dilakukan dalam pembanterasan amalan ini adalah penghantaran dua pegawai Brooke ke Pontianak untuk membincang hal ini.

Amalan pemburuan kepala ini bukan berlaku di sekitar Sungai Batang Lupar sahaja, tetapi ia juga diamalkan oleh kaum Murut di utara Sarawak bersempadan dengan Brunei dan Borneo Utara (Sabah). Kejadian merentas sempadan antara Sarawak dengan Brunei dan Borneo Utara dalam soal pemburuan kepala ini pernah berlaku pada 1908. Kejadian ini berlaku apabila penduduk yang tinggal di Sungai Temburong, Brunei yang diketuai oleh Sampai dibantu oleh ketua orang Murut di Sungai Trusan, melakukan pemburuan kepala di Sungai Padas di Borneo Utara.  Seramai 16 orang Murut telah terkorban dalam aktiviti ini. Ketiga-tiga kerajaan di utara Sarawak ini memberi kerjasama untuk menangkap dan menghukum pihak yang terlibat dalam hal ini.

Balas dendam

Terdapat juga kes-kes terpencil dimana serangan ke atas individu tertentu berlaku. Pada November 1894 seorang Dayak dari Boonan bernama Patun telah dibunuh dan dipenggal kepala. Patun yang sedang memeriksa kebun duriannya dijumpai meninggal dunia oleh anak beliau. Pembunuhan Patun ini dikatakan dilakukan oleh Dayak Merjang di wilayah Borneo Belanda kerana mereka mengakui membuat pemburuan kepala di Boonan.

Mereka menambah bahawa terdapat kejadian pembunuhan orang mereka di wilayah Borneo Belanda oleh orang Dayak Sarawak. Hal ini seumpama tindakan membalas dendam. Sebenarnya langkah pembenterasan amalan pemburuan kepala ini menampak kejayaan walaupun terdapat kes besar pencerobohan wilayah Belanda Borneo pada 1909 yang melibatkan aktiviti tersebut tetapi secara beransur-ansur ia mula menampak kesan dan tiada lagi ekspedisi besar-besaran dijalankan untuk tujuan pemburuan kepala.

Hanya laporan kes-kes terpencil dikenal pasti seperti di Trusan dimana Residen Trusan mendapat laporan pada Ogos 1911 berlaku kes pemburuan kepala yang menyebabkan empat orang Murut terkorban dan kepala mereka dipengal.

Pada 1934 pula berlaku dua kes pemburuan kepala di Sarawak. Kes pertama berlaku pada April 1934 yang membawa tiga orang terkorban. Kes kedua berlaku pada Ogos 1934 dengan dua kematian. Raja Vyner Brooke memandang serius kejadian ini dan menolak pemintaan untuk hanya menjatuhkan hukuman denda, dan ikrar untuk menjaga keamanan keatas pelaku.

Beliau melihat kes tersebut sebagai pembunuhan kejam dan tidak akan memberi layanan atas pemintaan tersebut. Walaupun aktiviti ini diharamkan oleh pihak kerajaan namun pasukan Tentera Bersekutu dalam Perang Dunia Kedua menghidupkan amalan ini semula.

Ini kerana pihak tentera Bersekutu ingin menyemarakkan usaha memerangi tentera Jepun dan meminta penduduk Dayak terlibat. Akibatnya ramai anggota tentera Jepun terbunuh pada penghujung perang tersebut. Namun demikian kerajaan British yang mengambil Sarawak selepas perang membuat larangan semula ke atas amalan ini.

Sehubungan dengan larangan ini pada 1951 Tom Harrison, Kurator Muzium Sarawak, menyatakan bahawa, aktiviti pemburuan kepala tidak lagi berlaku. British pula mula mengakui sikap kepahlawanan orang Dayak dan mula melatih mereka untuk tujuan pembenterasan komunis di Tanah Melayu. Di sini sumbangan besar orang Dayak dalam menjaga keselamatan Tanah Melayu ketika darurat.

Amalan pemburuan kepala mula lenyap dan menjadi sejarah. Yang tinggal hanya momokan tentang penyamun yang berlegar dalam khabar angin mengembalikan kisah silam itu.

See author's posts


Tiger pertahan gelaran tanpa penonton

TIGER Woods harus mempertahankan gelaran Master beliau tanpa kehadiran penonton setelah ketua Augusta semalam mengakui bahawa risiko yang disebabkan oleh Covid-19 dalam membolehkan ribuan peminat menghadiri kejohanan “terlalu penting untuk diatasi”.

Masters telah ditunda daripada tarikh tradisi pada bulan April kerana wabak itu dan sekarang akan berlangsung daripada 13-16 November.

“Oleh kerana kami telah mempertimbangkan masalah-masalah yang dihadapi, kesihatan dan keselamatan semua orang yang berkaitan dengan Masters selalu menjadi keutamaan pertama dan paling penting kami,” kata Fred Ridley, Ketua Kelab Golf Nasional Augusta.

“Akhirnya, kami memutuskan bahawa potensi risiko menyambut pelanggan dan tetamu di kawasan kami pada bulan November terlalu besar untuk diatasi.

“Walaupun dalam keadaan sekarang, mengadakan Master tanpa penonton sangat mengecewakan.”

Woods memenangi gelaran Masters kelima dan ke-15 sepanjang karier beliau – selepas tempoh  11 tahun – di Augusta pada tahun 2019.

Hampir 40,000 peminat biasanya menghadiri kejohanan di Georgia setiap tahun.

Keputusan oleh Augusta bermaksud baki ketiga-tiga kejohanan utama dalam jadual 2020 akan dimainkan tanpa peminat.

Kejuaraan PGA dilangsungkan tanpa penonton di San Francisco minggu lalu setelah ditangguhkan daripada bulan Mei.

Terbuka AS pada bulan September di Winged Foot di New York, ditolak daripada bulan Jun, juga tanpa penonton.

Kejohanan utama lain tahun ini, Terbuka British, yang ditetapkan diadakan di Royal St George’s pada bulan Julai, dibatalkan sama sekali.

Pertembungan Piala Ryder tahun ini antara Eropah dan Amerika Syarikat juga ditunda ke 2021 kerana adanya Covid-19.

Dijadualkan diadakan di Selat Whistling di Wisconsin pada 25-27 September, Piala Ryder sebaliknya akan diadakan pada 24-26 September 2021. – AFP

See author's posts


Sarawak perlu akur keputusan MKN

NUR AIN OTSMAN

KUCHING: Kerajaan Sarawak perlu akur dengan keputusan
Majlis Keselamatan Negara (MKN) sekiranya pihak terbabit memutuskan untuk
melanjutkan Perintah Kawalan Pergerakan (PKP).

Ketua Menteri Datuk Patinggi Abang Johari Tun Openg
berkata, walaupun wabak Covid-19 di negeri ini masih dalam keadaan terkawal
namun Sarawak mesti akur dengan keputusan pihak tertinggi.

“Keadaan di Sarawak dibawah kawalan, dalam erti kata
lain kita masih dapat mengawal penularan virus ini.

“Tetapi, kita mesti mematuhi keputusan MKN,”
katanya pada sidang media selepas mempengerusikan Mesyuarat Keselamatan Negeri
di Wisma Bapa Malaysia, semalam.

Ditanya mengenai adakah Sarawak akan terus mengikut
arahan MKN atau situasi tertentu menggunakan inisiatif sendiri, Abang Johari
menjelaskan apa yang berlaku sekarang adalah Kerajaan Sarawak akan menghantar
laporan dan input kepada MKN yang mana beliau sendiri menghadirinya atau
menghantar Timbalan Ketua Menteri ke sana.

“Hal ini kerana, di sana sentiasa ada mesyuarat dan
melalui Timbalan Ketua Menteri itu nanti, kita akan memaklumkan mengenai
keadaan kita di Sarawak.

“Tapi buat masa ini, keadaan masih dalam keadaan
baik,” tambahnya.

Fasa kedua PKP berakhir pada Selasa depan dan sama ada ia
dilanjutkan lagi bergantung kepada data Covid-19 yang dikumpulkan pada hari ini
(10 April).

See author's posts


Kerajaan Sarawak peruntukkan RM400,000 baiki sekolah di Mulu

BARAM: Kerajaan Sarawak telah memperuntukkan dana sebanyak RM400,000 untuk membaik pulih sekolah-sekolah di kawasan Dewan Undangan Negeri (DUN) Mulu.

Timbalan Menteri di Jabatan Premier Sarawak (Buruh, Imigresen dan Pemantauan Projek) Datuk Gerawat Gala berkata, meskipun bidang pendidikan di bawah bidang kuasa Kerajaan Persekutuan, namun Kerajaan Sarawak tetap menyalurkan dana bagi tujuan baik bulih sekolah-sekolah.

Beliau berkata demikian pada majlis Anugerah Kecemerlangan dan Graduasi Sekolah Kebangsaan (SK) Long Banga di Dewan Masyarakat Kampung Long Banga pada Rabu.

Datuk Gerawat yang juga Ahli Dewan Undangan Negeri (ADUN) Mulu menambah, Kerajaan Sarawak kini dalam proses untuk membangunkan lima sekolah antarabangsa di negeri ini.

Dalam program sama, beliau turut menyerahkan sumbangan Projek Kecil Luara Bandar (MRP) untuk Persatuan Ibu Bapa dan Guru (PIBG) SK Long Banga sebanyak RM10,000.

Katanya lagi, Kerajaan Sarawak sentiasa membantu dalam membaik pulih kemudahan di sekolah-sekolah luar bandar.

See author's posts


Bubur Lambuk Kampung Baru kembali

KUALA LUMPUR: Peminat bubur lambuk Kampung Baru akan dapat menikmati keenakan juadah tradisi berusia lebih 100 tahun itu apabila program edaran makanan tersebut yang menjadi program tahunan akan diteruskan sempena Ramadan tahun ini.

Tahun lepas program edaran bubur lambuk oleh Masjid Jamek Kampung Baru, tidak dapat dilaksanakan berikutan pandemik Covid-19.

Pengerusi masjid itu Datuk Mohd Khay Ibrahim berkata  Majlis Keselamatan Negara (MKN) telah memberi kelulusan untuk menyediakan, memasak dan mengedarkan bubur lambuk kepada orang ramai.

“Buat masa ini, kami hanya akan buat untuk pengagihan kerana berdasarkan maklumat daripada surat pekeliling Jabatan Agama Islam Wilayah Persekutuan (JAWI) masih tidak membenarkan majlis berbuka puasa dilakukan di masjid,” katanya kepada Bernama.

Beliau berkata tahun ini, pihak masjid membelanjakan lebih RM200,000 yang diterima daripada sumbangan orang ramai bagi penyediaan hidangan tersebut.

“Kami akan memasak minimum 15 periuk setiap hari sepanjang Ramadan ini, yang akan dlaksanakan secara gotong-royong membabitkan hampir 30 kariah masjid.

“Biasanya, untuk satu periuk kami akan peroleh hingga 190 bungkus bubur lambuk dan kami akan menggunakan 15 kilogram beras (kg), enam kg daging, enam kg santan, satu kg udang kering serta campuran rempah ratus,” katanya.

Menceritakan keenakan bubur lambuk Kampung Baru, Mohd Khay berkata tiada rahsia tertentu di dalam penyediaannya.

“Kami menggunakan resipi turun-temurun dan tidak pernah merahsiakan bahan yang digunakan atau mengurangkan serta menambah ramuan. Mungkin juga keberkatan bersedekah kepada orang ramai membuatkan ia rasa sedap,” katanya.

Pada masa sama, Mohd Khay juga yakin masyarakat boleh mematuhi prosedur operasi standard (SOP) yang ditetapkan sepanjang proses pengagihan dilaksanakan nanti.

“Kami tidak lihat penetapan SOP ini sebagai satu kesusahan kerana ia sudah menjadi amalan semua masyarakat sejak setahun lepas.

“Selain beratur di perkarangan masjid, mungkin kami juga akan mengaplikasikan kaedah secara pandu lalu namun itu juga mengikut kepada kesesuaian,” katanya.

– Bernama

See author's posts


UNESCO berjanji lindungi bangunan bersejarah

PARIS: Agensi kebudayaan Pertubuhan Bangsa-Bangsa Bersatu (PBB), UNESCO hari ini berikrar mengetuai usaha melindungi warisan berharga di Lubnan, selepas tragedi letupan di pelabuhan Beirut menjejaskan 60 bangunan bersejarah.

Kesan letupan itu dirasai di setiap pelusuk ibu negara Lubnan, namun antara kawasan paling teruk terjejas adalah kejiranan Gemmayzeh dan Mar – Mikhael, tidak jauh dari lokasi kejadian.

Timbalan Ketua Pengarah Kebudayaan UNESCO, Ernesto Ottone, berkata kedua-dua kawasan itu adalah penempatan kepada sejumlah besar bangunan bersejarah.

“Masyarakat antarabangsa memberikan isyarat yang jelas bagi menyatakan sokongan terhadap Lebanon susulan tragedi.

“UNESCO komited untuk mengetuai kerja dalam aspek kebudayaan, yang mencakupi pembinaan semula dan pemulihan,” katanya.

Ketua Antikuiti di Kementerian Kebudayaan Lebanon, Sarkis Khoury, pada satu mesyuarat dilaporkan berkata, sekurang-kurangnya 8,000 bangunan terjejas akibat letupan berkenaan.

UNESCO, dalam satu kenyataan, berkata antaranya adalah 640 bangunan bersejarah, dengan hampir 60 berdepan risiko akan runtuh.

“Khoury turut bercakap mengenai kesan letupan terhadap beberapa muzium utama, seperti Muzium Nasional Beirut, Muzium Sursock dan Muzium Arkeologi Universiti Amerika, selain beberapa tapak kebudayaan, keagamaan dan galeri, ” katanya. – AFP

See author's posts


Cherpan Lalau Pendiau: Nakhoda Sebaginda Bujang Seduai Anak Chuik Keramat

TUSUN KE-1

DISEBUT ensera, kenu ku orang ke beempu, berengkah ari Enchelegit betubuh bisi ka anak ti kedua. Kenyau ari belabuh nyera, Enchelegit tetengukka mayuh macham ikan ulu. Nya kebuah tudah Sebaginda Bujang tak nyau enda belanggang hari turun di ai, ngiga ikan ke sera bini diri.

Hari siti, mugu hari, Sebaginda Bujang nurun nginti ngagai Batang Panggau ba menua ari ulu pendai sida-empu di Nanga Wung Engkeranguh. Datai iya ba lubuk ti endang ditepat alai nginti, udah ngaitka umpan, iya lalu ngulurka ginti. Dia mih Sebaginda Bujang kenu nginti sepagi-pagi nya nyentuk ke tengah hari. Tang ginti ulur tudah tuai endang tak lalu nadai ikan negu. Meda lalu nadai utai ulih, dia ati iya ka nyida-nyida.

“Pui! Nyangka tak buta mata ginti tu enda tepedaka ikan mansa. Pajuh nyih ikan ginti tu ulih kita,” ku Sebaginda Bujang mutap munyi Sedadap di teluk kampung, muchau munyi Melanau nimbau barung sambil jari iya nguji-nguji deka matahka baur ginti, meda ginti nya tak sial amai lalu enda bulih-bulih. Enda ga iya nyadi matahka ridan ti ke baur ginti iya nya. Diulurka iya baru. Baka nya baru ga ginti iya, endang lalu nadai ditegu ikan. Baka nya ga umpan, lalu enda puri.

Engkadah ke langit, Sebaginda Bujang meda mata panas nyau udah ngalih limpas, tang ikan ga lalu enda bulih.

“Hahaha..haapppp! Pai!” ku Sebaginda Bujang nyidaka diri-empu ke nyau lekap-lekap nguap, ngibun ginti. Liur iya nyau berasai tabar laban ilum pinang ti ke bekal nyau udah abis diempa iya sepagi-pagi nya. Ikan ga lalu enda bulih.

“Hah! Banggar enda ga perut peruti lintan gerami ikan ditu tak enggai majuh ginti tu. Nyangka enggai ngerujak belut tu! Hah, ila mih aku mai ke kita telu enggau penganan,” ku ransi tudah tuai, ringat meda ginti lalu enda ditegu ikan. Iya nyau berasai irau bendar ati ka diri ke lalu nadai bulih ikan. Enchelegit ke di rumah tentu nganti iya pulai mai ikan dikena mantupka sera.

Kelama-lama, benung iya bejaku kediri munyi Sebaru dulu ujung, sepi iya tak berenyut baur ginti, asai ti bisi utai narit.

“Ah! Iya tu! Ikan tu! Lagi asai!” ku Sebaginda Bujang andal. Ensepi utai tak udu asai tarit, iya nguji deka ngejut sereta nyintak, tang mih ginti nya tak enda terangkat ari ai. Tali ginti makin ditarit utai ke dalam ai. Baur ginti makin ngeram ke dalam ai. Tak besai gaya reni ai. Utai ti makai ginti lalu narit iya ke ulu. Perau iya lalu ngikut betanjak ke ulu nitihka tarit utai nya. Sebaginda Bujang nguji narit penapat-inat. Tang tarit utai nya kuat agi ari tarit iya. Suah tudah tuai ka tesugam ke ai laban penguat tarit utai nya ti ari alam ai.

TEKENYIT ATI

Nyau kira-kira tiga tanjung perau iya udah ditarit utai ke makai ginti ngejangka lubuk ti terubah alai iya ngulur, baru iya tebantaika ginti iya nya ari ai. Lebuh ginti udah tebantai ari ai, tak balat bendar ati iya tekenyit, meda tak ukai ikan ke lekat kating-kating ba mata ginti iya nya, tang tak separai anak chuik. Ga pansut ari ai, dini enda tak nyau muyur-muyur pendiau anak chuik nya basah. Pemadu pemedis ati Sebaginda Bujang dikeduan anak chuik nya ngenyadi nya. Ati iya mega chukup pengelebu, laban ngandalka nya tadi ikan besai.

“Pui leka mata! Perut dibebas lintan dibuntas nuan tu ke ngayahka aku! Tak amat ku pangka nuan tu lagi ngambika nuan ensepi asai. Aku ke dikemelika nuan enda meiga-iga baka tu!” Lalu dirintaska iya bibir mulut anak chuik alai iya ngulihka mata ginti. Anak chuik nya lalu ditibarka Sebaginda Bujang ngagai ruang perau. Nyau merengek tudah anak chuik.

“Akai! Pedis aku apai digaga nuan baka tu,” ku anak chuik sambil murus-murus tubuh diri-empu ba sentang ti berasai pedis. “Anang nuan agi nyamah aku ngudu tu, apai.”

“Chiss! Gamal ke ngenyai nya ngapaika aku. Bila aku enggau indai nuan beranakka nuan?” ku perak Sebaginda Bujang.

“Enggai-enggai pan nuan, sigi nuan mih diambi aku ke apai. Nuan ga sigi apai aku,” saut anak chuik. “Aram pai, pulai tua. Tupi aku ulih seduai indai.” Serengung jaku anak chuik getar-getar, ukai semina ketegal chelap, tang seraya ke minta dikesinuka Sebaginda Bujang.

“Chiss! Nama guna aku enggau nuan nyaa!! Dibai gawa, tentu enda tau. Ke empa, tentu enda masuk ba nyawa. Bah, nama guna! Tak semina aku nupi nuan nyadi antu rua.”

“Anang pia, pai. Tupi mih aku. Ila la, baru aku nulung nuan,” ku anak chuik.

“Auu, mua ti gamal nuan nya nemu nulung gawa. Enti nulung makai, nemu mih nuan!” ku Sebaginda Bujang.

Oleh PINSIL SARATOK

See author's posts


KM dijadual lawat Projek Jalan Ulu Suai 25 Ogos

SAMALAJU: Ketua Menteri, Datuk Patinggi Abang Johari Tun Openg dijadual melawat Projek Jalan Ulu Suai berharga RM80 juta dekat Miri pada 25 Ogos ini.

Bagi melancarkan jadual lawatan kerja Ketua Menteri ke tapak projek itu, Ahli Dewan Undangan Negeri (ADUN) Samalaju, Majang Renggi meninjau persiapannya bersama-sama pegawai kanan kerajaan dan penduduk setempat.

Antara pegawai kanan kerajaan menemani beliau ialah Pemangku Residen Bahagian Miri, Abdul Aziz Mohd Yusuf dan Pegawai Daerah Subis, Jamalie Busri.

Datuk Patinggi Abang Johari dijadual tiba di tapak projek terbabit pada jam 10.00 pagi.

Majang bercakap kepada pemberita di sini semalam memberitahu, jalan sepanjang 19 kilometer itu dengan kos projek RM80 juta menggunakan teknologi ‘Cold in-situ Pavement Recycling (CIPR) Australia.

Apabila siap kelak, jalan raya itu akan memberi manfaat kepada sekitar 7,000 penduduk dari 14 buah rumah panjang dan kampung, empat buah sekolah, sebuah klinik dan tiga buah rim kelapa sawit.

Penduduk di kawasan terbabit juga menjalankan kegiatan pertanian termasuk mengusahakan tanaman kelapa sawit sebagai sumber ekonomi utama mereka.

Oleh Ellie Edward

See author's posts


Tiga ditahan pecah rumah, curi, langgar PKP

CONNIE CHIENG

KUCHING: Polis telah menahan tiga suspek kerana melakukan
pecah rumah dan mencuri serta melanggar Perintah Kawalan Pergerakan (PKP).

Menurut Ketua Polis Daerah Kuching, Penolong Pesuruhjaya
Polis (ACP) Awang Din Awang Gani, polis dari cawangan MPV Ibu Pejabat Polis
(IPD) Kuching dan Balai Polis Sungai Maong telah menangkap tiga suspek pada
awal pagi kelmarin (20 April) kira-kira jam 5 pagi setelah menerima maklumat
bahawa suspek tersebut telah pecah rumah di Jalan Stutong Baru. Tangkapan
dibuat setelah suspek cuba melarikan diri di tempat kejadian.

Terdahulu pada jam 2 pagi, polis telah menerima maklumat
bahawa terdapat pencerobohan di kawasan perumahan tersebut dan membuat rondaan
di kawasan persekitaran. Namun polis tidak terserempak dengan suspek berkenaan.

Pada jam kira-kira 4.20 pagi, polis sekali lagi menerima
maklumat bahawa rumah berkenaan telah dipecah masuk dan apabila diperiksa
dengan izin pemilik rumah, polis mendapati kesan pecah masuk dan keadaan rumah
yang diceroboh dan suspek dipercayai telah melarikan diri.

Kira-kira setengah jam kemudian, polis menerima maklumat
dari pemilik rumah bahawa suspek telah kembali ke tempat kejadian dan sepasukan
polis telah mengepong kawasan rumah tersebut dan berjaya menangkap suspek yang
cuba melarikan diri.

Pemilik rumah berada di Sri Aman semasa kejadian berlaku
dan hanya mengetahui kejadian menerusi rakaman CCTV di telefon bimbitnya dan
terus menghubungi jiran untuk memaklumkan kepada pihak polis dan menghubungi
talian kecemasan 999.

Ketiga-tiga suspek lelaki yang ditangkap adalah berumur
dalam linkungan 21 hingga 28 tahun. Semakan rekod lampau mendapati dua orang
suspek tersebut pernah terlibat dalam kesalahan berkaitan, pencurian dan dadah.

Mereka akan direman untuk siasatan lanjut. Polis juga
telah berjaya merampas beberapa barang yang hendak dicuri. Anggaran kerugian
belum dipastikan lagi.

Siasatan dijalankan dibawah seksyen 457 Kanun Keseksaan
dan Peraturan 11(1) PPPPB ( Langkah-langkah dalam kawasan tempatan jangkitan )
2020.

Kes masih dalam siasatan.

See author's posts


Patuhi SOP elak gelombang kedua Covid-19

CHERYL LAW

KUCHING: Pengerusi SHEDA cawangan Kuching, Sim Kiang Chiok berkata, adalah bagus kebanyakan sektor ekonomi dibenarkan untuk meneruskan operasi pada 12 Mei dengan penjarakan sosial, dan patuhi prosedur operasi standard (SOP) untuk mengatasi kadar jangkitan baharu sekarang.

“Bagaimanapun, kita harus berwaspada dan berhati-hati bahawa kita tidak akan berhadapan gelombang ke-2 sekiranya mematuhi prosedur operasi standard (SOP) ketika berada di luar dan menjalani kehidupan seharian,” katanya.

Mengulas lanjut, beliau berkata, mengenai kerugian yang ditanggung oleh pemaju hartanah semasa Perintah Kawalan Pergerakan (PKP) dapat melihat angka transaksi rumah kediaman tahun 2019.

“Melihat kepada rajah, kami mempunyai nilai anggaran sebanyak RM2.804 bilion daripada kira-kira 10,100 unit yang mana purata bulanan adalah RM234 juta untuk 841 transaksi rumah.

“Oleh itu, sejak PKP bermula 18 Mac hingga Perintah Kawalan Pergerakan Bersyarat (PKPB) iaitu 12 Mei atau 56 hari yang hampir dua bulan. Kita dapat melihat selama dua bulan kita mengalami kerugian transaksi sekitar RM468 juta atau 1,682 unit rumah.

“Sekiranya kita memasukkan urus niaga lain untuk komersial, unit perindustrian kerugian akan melebihi lebih daripada RM600 juta untuk dua bulan sekatan pergerakan keluar masuk (lockdown) dalam industri kita,” jelasnya.

Menurut Sim, ini adalah angka kewangan langsung tetapi juga mesti menambah angka tidak langsung seperti kos peluang selama dua bulan tersebut dan hilangnya keyakinan pasaran.

“Untuk mendapatkan kembali keyakinan pasaran bagi pemaju untuk menjual rumah mereka, kita mesti mengembalikan keselamatan pekerjaan negara kita, mewujudkan pekerjaan baharu untuk menggantikan pekerjaan yang hilang dalam industri tertentu kerana wabak, dan semua syarikat besar dan kecil akan dapat menembusinya setelah moratorium pinjaman bank selama enam bulan,” kata beliau.

Ujarnya, beliau berharap menjelang akhir moratorium yang berakhir pada bulan September 2020, semua syarikat dapat menjana penjualan dan perniagaan sehingga aliran tunai mereka dapat dipulihkan dan ekonomi kita akan terjaga.

Tambah Sim, Sekiranya Rancangan Keluar dari PKP dilaksanakan dengan betul, kita tidak akan mencapai gelombang ke-2, semua sektor ekonomi dapat memperoleh kembali aliran tunai mereka dalam moratorium pinjaman bank selama enam bulan, pengangguran dapat dikendalikan, dan industri pembangunan harta tanah dapat dipulihkan.

“Bagaimanapun, jika pengangguran tinggi dan lalai dalam pinjaman bank setelah moratorium enam bulan, kita akan melihat masa yang sangat mencabar bagi pemaju hartanah kerana nilai dan harga hartanah mungkin turun, dan penjualan akan menjadi perlahan yang akan mempengaruhi aliran tunai,” jelasnya.

Sim memberitahu, beliau optimis dengan PKPB untuk mencapai keseimbangan antara hidup dan mata pencarian yang mana seseorang itu cukup sihat untuk mencari nafkah.

See author's posts


Kerajaan sasar 1,000 hektar projek tanaman semula koko tahun depan

LAWAT… Timbalan Menteri Perusahaan Perladangan dan Komoditi, Datuk Willie Mongin (tiga, kiri) melihat dari dekat produk coklat keluaran tempatan yang berkualiti tinggi pada majlis Perasmian Penutup Kursus Pelatih Super Koko (PSP) Sarawak semalam. Turut sama Ketua Pengarah Lembaga Koko Malaysia Dr. Ramle Kasin (kiri).• Foto BERNAMA

KUCHING: Kementerian Perusahaan Perladangan dan Komoditi menyasarkan projek penanaman semula koko di Malaysia mencapai 1,000 hektar menjelang 2023 bagi meningkatkan pengeluaran koko negara.

Timbalan Menteri Datuk Willie Mongin berkata sejak projek itu bermula, sejumlah 700 hektar telah ditanam dengan koko melibatkan 150 hektar di Sarawak, 350 hektar di Sabah dan selebihnya 200 hektar di Semenanjung Malaysia.

“Sekiranya projek penanaman semula ini berjaya, semestinya prospek untuk penanaman koko di masa akan datang akan menjadi lebih baik.

“Dengan kemajuan yang dilakukan oleh Lembaga Koko Malaysia, banyak teknologi dan juga ubat-ubatan untuk membantu petani kita membasmi serta menghalang penyakit berlaku, sekarang dengan cara penanaman dan penyelenggaran koko yang baik sudah semestinya mendapat pulangan yang tiggi,” katanya.

Beliau berkata demikian kepada media selepas menutup Kursus Latihan Super Koko (PSK) Sarawak di sini hari ini.

Willie berkata pekebun dan pengusaha koko juga digalakkan terlibat dalam sektor hiliran koko seperti pengeluaran serbuk koko dan blok coklat yang dilihat lebih lumayan dan menguntungkan.

“Bagaimanapun kita perlu memastikan kedua-dua pihak mendapat manfaat. Kalau kita beri penekanan kepada sektor hiliran sahaja, kita tidak ada huluan maka kita tidak akan ada sumber bahan mentah…kita saling memerlukan, huluan dan hiliran,” katanya. – Bernama

See author's posts


Memulakan semula badminton ‘sukar untuk diramalkan’, kata bos BWF

BADMINTON akan kembali beraksi “secepat mungkin” setelah krisis Covid-19 , kata ketua sukan itu kepada AFP, sambil menambah bahawa sekatan perjalanan antarabangsa merumitkan gambaran itu.

Badminton, seperti tenis, golf dan sukan lain dengan kejohanan antarabangsa, menghadapi rintangan besar setelah negara-negara memperkenalkan larangan perjalanan dan tempoh kuarantin untuk memerangi Covid-19.

Thomas Lund, setiausaha agung Persekutuan Badminton Dunia, berkata pengumuman mengenai kalendar 2020 yang ditukar semula di jangka tidak lama lagi. Tetapi dia mengingatkan bahawa keadaan tetap lancar.

“Kami bersiap-siap untuk memulakan persaingan secepat mungkin. Ini termasuk merumuskan kalender kejohanan BWF yang dirombak untuk tahun 2020. Pengumuman mengenai hal ini akan dibuat tidak lama lagi,” kata Lund dalam satu pernyataan kepada AFP.

“Tetapi pada saat ini, sukar untuk diramalkan bila larangan pergerakan dan kemasukan antarabangsa akan ditarik balik oleh setiap negara dan wilayah untuk menjamin bahawa pemain, rombongan, pegawai dan staf mereka dapat mengambil bahagian dalam kejohanan dengan selamat.”

Badminton telah memindahkan Piala Thomas dan Uber, yang menjadi tumpuan musim ini, ke akhir tahun ini, dengan harapan kecemasan virus itu akan berlalu.

Kejuaraan pasukan dunia lelaki dan wanita – biasanya dijadualkan pada bulan Mei, dan kemudian berpindah ke bulan Ogos – kini akan berlangsung di Aarhus, Denmark pada bulan Oktober.

Kemuncak musim badminton diharapkan menjadi Olimpik Tokyo, sekarang beralih ke 2021 kerana pandemi Covid-19 .

Semua kejohanan BWF telah ditangguhkan sejak pertengahan bulan Mac, ketika kebanyakan sukan profesional di seluruh dunia telah dibekukan kerana sekatan perjalanan sedikit dan negara-negara telah ditutup. – AFP

See author's posts


Kemenangan GPS sokongan padu pengundi

KUCHING: Sokongan padu yang diberikan oleh para pengundi semasa Pilihan Raya Negeri (PRN) Sarawak Ke-12 yang lalu mencerminkan jaminan dan keyakinan penuh rakyat terhadap kepimpinan Ketua Menteri Datuk Patinggi Tan Sri Abang Johari Tun Openg untuk terus memimpin Sarawak mencapai status negeri maju berpendapatan tinggi menjelang 2030.

Timbalan Ketua Menteri yang juga Timbalan Yang di-Pertua Parti Pesaka Bumiputera Bersatu (PBB) Datuk Amar Douglas Uggah berkata, keputusan yang dilakukan oleh Abang Johari dalam meyakinkan dan mendapat perkenan daripada Istana Negara melalui Seri Paduka Baginda untuk menamatkan Proklamasi Darurat di Sarawak pada November 2021 merupakan sebuah keputusan yang bijak dan harus dipuji.

“Melalui musyawarah ini, Sarawak dapat mengadakan PRN pada Disember 2021 untuk mendapat mandat baharu daripada rakyat.

“Jika difikirkan kembali, pertimbangan dan keputusan yang dibuat oleh Yang Amat Berhormat sememangnya sangat bijak dan memberikan tuah di mana PRN dapat diadakan sejurus sebelum musim monsun tiba dan sebelum kemunculan varian baharu Covid-19 yang membimbangkan,” jelasnya.

Beliau berkata demikian pada Majlis Apresiasi Petugas Pilihan Raya Negeri Ke-12 (PRN-12) Sarawak di Pusat Konvensyen Borneo Kuching (BCCK), di sini, semalam.

Tambah beliau, kemenangan besar yang dicipta Gabungan Parti Sarawak (GPS) melukiskan sebuah sejarah baharu sejak Sarawak merdeka yang mana parti pemerintah menang dengan mandat yang begitu kuat dan sokongan padu yang diberikan oleh pengundi.

“Pilihan raya kali ini diadakan dengan protokol Kesihatan (SOP-Prosedur Operasi Standard) yang ketat yang disediakan oleh Kementerian Kesihatan Malaysia (KKM) dan Suruhanjaya Pilihan Raya (SPR) yang mana pada hari penamaan calon, bilangan mereka yang dibenarkan hadir, termasuk penyokong calon dikawal pada tahap yang paling minimum.

“Selain itu, perhimpunan fizikal dan kempen dikawal ketat, kempen dari pintu ke pintu tidak dibenarkan dan ceramah dihadkan kepada 150 orang sahaja pada satu-satu masa.

“Namun, di sebalik semua cabaran dan kesukaran yang dihadapi semasa pilihan raya, GPS menang dengan baik bergaya di mana kita menang 92.7 peratus atau 76 daripada 82 kerusi Dewan Undangan Negeri dan kita telah mencipta sejarah!” katanya.

Oleh RYNNA SHA’ERRA

See author's posts


Geopark Negara Kinabalu diisytihar The Kinabalu UNESCO Global Geopark

KOTA KINABALU: Sabah kini merupakan yang ketiga di dunia memiliki “Triple Crown” Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO), berikutan pengisytiharan Geopark Negara Kinabalu sebagai The Kinabalu UNESCO Global Geopark.

Ketua Menteri Datuk Seri Hajiji Noor berkata keputusan itu dibuat oleh Lembaga Eksekutif UNESCO di Paris dua hari lepas, yang meletakkan Sabah sebaris dengan Pulau Jeju di Korea Selatan dan Shennongjia di China, yang memiliki tiga tapak warisan UNESCO.

Dua lagi “crown” UNESCO di Taman Kinabalu Sabah ialah Tapak Warisan Dunia dan Rizab Biosfera Banjaran Crocker UNESCO, yang masing-masing diisytiharkan pada 2 Disember 2000 dan 12 Jun 2014.

“Ini adalah satu pencapaian yang baik bagi Kerajaan Negeri di bawah inisiatif Hala Tuju Sabah Maju Jaya melalui Kementerian Pelancongan, Kebudayaan dan Alam Sekitar serta Taman-Taman Sabah,” kata Hajiji dalam kenyataan di sini, hari ini.

Beliau berkata, Geopark Global UNESCO Kinabalu meliputi kawasan seluas 4,750 kilometer persegi, kini secara rasminya merupakan destinasi Geopelancongan Global, yang menambah nilai penting kepada produk eko-pelancongan sedia ada di Sabah.

“Geopark memiliki banyak tumbuhan dan haiwan endemik, termasuk 90 spesies orkid yang hanya terdapat di Gunung Kinabalu. Ini termasuk burung ayam hutan berkepala merah yang tidak ditemui di tempat lain di muka bumi ini.

“..ini pastinya akan membawa manfaat secara langsung dan tidak langsung kepada sosio-ekonomi Sabah, khususnya kepada lebih 290,000 masyarakat tempatan di daerah Kota Belud, Kota Marudu dan Ranau,” katanya.

Dengan pengisytiharan Geopark Negara Kinabalu sebagai Geopark Global UNESCO, kini terdapat 195 taman geopark di dunia yang terletak di 48 negara.

Label Geopark Global UNESCO mengiktiraf warisan geologi yang mempunyai kepentingan antarabangsa dan geopark memberi perkhidmatan kepada masyarakat tempatan dengan menggabungkan pemuliharaan warisan geologi penting mereka dengan outreach awam, di samping pendekatan yang mampan untuk pembangunan. – Bernama

See author's posts


Bina lapangan terbang baharu

KUCHING: Kerajaan Sarawak berhasrat untuk membina lapangan terbang baharu yang lebih besar di pusat bandar ini sebagai persediaan perkembangan ekonomi pada masa hadapan.

Ketua Menteri, Datuk Patinggi Abang Johari Tun Openg berkata ini adalah satu usaha kerajaan bagi menyelesaikan permasalahan kesesakan yang dihadapi Lapangan Terbang Antarabangsa Kuching (KIA).

“Saya fikir terlalu awal untuk mendedahkan apa yang kami ada pada ketika ini, tetapi yang pasti kita (Kerajaan Sarawak) merancang untuk lapangan terbang lebih besar bagi menampung peningkatan jumlah pesawat dan kedatangan pelawat pasca pandemik Covid-19,” katanya.

Beliau berkata demikian pada sesi dialog Belanjawan Sarawak 2021: Ke Arah Masyarakat Berpendapatan Tinggi 2030 anjuran Persekutuan Perniagaan Sarawak (SBF) melalui platform atas talian Webinar, semalam.

Menurut beliau, berdasarkan statistik pada ketika ini, KIA dijangka tidak lagi mampu untuk menerima jumlah pelawat dan pesawat menerusi lapangan ini dalam tempoh beberapa tahun yang akan datang.

“Oleh itu kita memerlukan lapangan terbang yang lebih besar bagi menampung keperluan ini, dan kita sedang merancang untuk ke arah itu,” jelasnya lagi.

Mengulas persoalan sama ada Kerajaan Sarawak mempunyai perancangan untuk membangunkan terminal penerbangan tambang rendah (LCCT) di Kuching, Abang Johari berkata cadangan itu pernah dibuat, namun belum ada kesimpulan yang tuntas mengenainya.

Dalam hal berkaitan, Abang Johari turut berkesempatan mengulas berkenaan penelitian semula terhadap hasrat Kerajaan Sarawak untuk mewujudkan syarikat penerbangan sendiri.

Beliau memaklumkan bahawa berkemungkinan syarikat penerbangan ini bukan berada di bawah Kerajaan Sarawak sepenuhnya, tetapi bersama dengan sektor swasta.

“Sektor ini adalah sektor swasta, jadi kita perlukan sokongan atau kerjasama daripada pihak swasta dalam usaha mewujudkan syarikat penerbangan kita sendiri ini.

“Saya sendiri yang cadangkannya itu dulu, namun saya tidak nafikan ia masih memerlukan penelitian lebih terperinci bagi mendapatkan pendekatan yang terbaik,” tegasnya lagi.

Sementara itu, menjawab soalan yang diajukan oleh Setiausaha Agung SBF, Jonathan Chai, Abang Johari bersetuju dengan cadangan untuk membawa pelawat daripada lokasi strategik luar negara melalui syarikat penerbangan negeri sendiri.

“Pelancong ataupun pelawat daripada lokasi stretegik seperti Hong Kong, Jepun, Australia boleh dibawa masuk ke Sarawak bagi merancakkan ekonomi di negeri ini.

“Dan alangkah lebih baik kalau kita gunakan syarikat penerbangan kita sendiri untuk terbangkan mereka ke sini,” ujarnya lagi.

Oleh AKMAL ADIB YUSUP

See author's posts


Chee Kadir pantau kehadiran pelajar

KABONG: Ahli Dewan Undangan Negeri (ADUN) Kabong, Mohd Chee Kadir ‘melapor diri’ masuk sekolah untuk melihat sendiri kehadiran murid dan pelaksanaan prosedur operasi standard (SOP) Perintah Kawalan Pergerakan Pemulihan (PKPP) hari pertama pembukaan Sekolah Menengah Kebangsaan (SMK) Kabong, Rabu lepas.

Kehadiran beliau adalah untuk melihat sendiri pelaksanaan hari pertama sekolah tersebut dibuka selepas lebih tiga bulan bercuti kerana wabak Covid-19 dan Perintah Kawalan Pergerakan (PKP) dikuatkuasa sejak 18 Mac lalu.

Kehadiran beliau pada hari pertama sesi persekolahan untuk tingkatan lima dalam fasa PKPP turut melalui proses imbasan suhu badan dan juga mencatat nama di buku khas yang disediakan. Beliau seterusnya menyambut kedatangan para pelajar ke sekolah berkenaan.

Senario pematuhan kepada SOP PKPP jelas dilaksanakan sebaik mungkin oleh pihak sekolah dengan para guru dan pelajar melalui proses saringan imbasan suhu di pintu masuk utama SMK Kabong sebelum bergerak ke kawasan sekolah.

Pengetua SMK Kabong, Iman Joni yang memberitahu sesi pengajaran dan pembelajaran pada hari pertama semalam, dilaksanakan seperti biasa tetapi dalam situasi norma baharu iaitu mengikut SOP PKPP yang ketat sebagaimana dianjurkan oleh pihak kerajaan.

“YB Chee Kadir turut meninjau keadaan susun atur katil-katil pelajar di asrama dan melihat kawasan persekitaran sekolah bagi melihat sendiri keadaan fizikal sekolah.

“Beliau hadir ke SMK Kabong seawal jam 6.30 pagi dan saya rasa teruja melihat kesanggupan beliau turun padang ke sekolah kami.

“Saya bagi wakil pihak sekolah mengucapkan berbanyak terima kasih di atas kesudian beliau untuk datang dan kita amat berbangga mempunyai wakil rakyat seperti beliau,” ujarnya.

Hadir bersama ialah Inspektor Zuraini Hamzah dari Ibu Pejabat Polis Daerah Saratok, Sarjan Mejar Lidam Unting dari Balai Polis Kabong, Ustaz Shahrizan Sharbini dan Mohamad Tarmimie Ali dari Pejabat Pendidikan Daerah Saratok, Abdul Rashid Sebai (Penolong Kanan Pentadbiran), Annuar Ahmat, (Penolong Kanan Hal Ehwal Murid), Mat Tani (Penolong Kanan Kokurikulum) dan Abeida Kuang, Ketua Warden SMK Kabong.

See author's posts


Banyak lagi Rumah Spektra dibina

UNTUK RAKYAT… JKR Sarawak menyerahkan dokumen projek jalan sempena Majlis Penangguhan Pesta Matudi Matu, semalam.

MATU: Kerajaan Gabungan Parti Sarawak (GPS) akan menambah jumlah rumah untuk dibina di bawah Projek Rumah Spektra Permata (RSP) di seluruh negeri.

Premier Sarawak, Tan Sri Abang Johari Tun Openg berkata, ini berikutan permintaan rakyat di banyak kawasan untuk rumah jenis itu.

“Bukan di Matu ini sahaja meminta tambahan untuk rumah ini, malah di Dalat dan Telian, Mukah, kita bagi.

“Semua kawasan kita bagi,” katanya pada Majlis Penangguhan Pesta Matu 2022 di sini semalam.

Sempena lawatan sehari itu, Abang Johari turut meninjau tapak projek Rumah Spektra Permata di Kampung Tian yang sudah siap dibina dan merasmikan Medan Selera Matu.

Beliau turut meninjau tapak projek Bandar Baru Matu, projek pembinaan benteng hakisan Kuala Matu dan Majlis Pecah Tanah Masjid Kuala Matu.

Abang Johari berkata, untuk pembelian Rumah Spektra Permata itu, Kerajaan Sarawak membayar deposit RM10,000 bagi membantu golongan B40.

“Inilah dasar baharu kita, untuk memberi deposit RM10,000 secara percuma.

“Kita tahu, mereka yang berusia 27 hingga 30 tahun, apatah lagi ada anak kecil, gaji belum besar dan berdepan masalah simpanan untuk membeli rumah. Kita akan bantu,” katanya.

Ujarnya, pinjaman itu diurus oleh Mutiara Mortgage and Credit Sdn. Bhd. dengan mengenakan hanya satu peratus kadar faedah berbanding tiga peratus dikenakan oleh bank konvensional.

Beliau berkata, Kerajaan GPS turut memberi secara percuma proses menembok tanah, membina sistem perparitan dan jalan raya di kawasan Projek Rumah Spektra Permata.

See author's posts


Rayuan BKSS: 120,000 penerima diluluskan

KUCHING: Kerajaan Sarawak telah meluluskan sebanyak RM92 juta untuk Bantuan Khas Sarawakku Sayang (BKSS) kepada 120,000 penerima di sini, semalam.

Ketua Menteri Datuk Patinggi Abang Johari Tun Openg berkata, beliau telah menerima maklum balas daripada pelbagai pihak dan mendapati banyak keluarga B40 dan golongan bujang belum menerima BKSS.

“Ini disebabkan mereka tidak disenaraikan di dalam senarai yang ada di Jabatan Cukai Pendapatan.

“Kita kasihan kepada mereka yang belum lagi menerima bantuan di bawah BKSS 4.0 ini. Oleh itu, saya telah membuat keputusan bahawa mereka juga patut menerima,” katanya.

Beliau berkata demikian pada Majlis Simbolik Penyerahan Bantuan Khas Sarawakku Sayang (BKSS) 2020 di Bangunan Majma Mall, Tunku Abdul Abdul Halim Mu’adzam Shah, di sini, semalam.

Tambah Abang Johari, Kerajaan Sarawak telah membelanjakan sebanyak RM2.55 bilion untuk BKSS untuk memberi manfaat kepada para penerima termasuk mereka di barisan hadapan dan juga keluarga daripada B40 dan golongan bujang.

“Kerajaan kita sedaya upaya untuk meringankan beban kewangan yang dihadapi masyarakat ketika menghadapi pandemik ini.

“Memang Kerajaan Pusat ada pendekatan tersendiri untuk meringankan beban rakyat melalui Bantuan Prihatin Nasional (BPN), namun Kerajaan Sarawak juga mengambil keadaan ini sebagai peristiwa yang harus kita bantu kerana banyak kalangan masyarakat yang terjejas kehidupannya disebabkan oleh pandemik Covid-19 ini.

“Alhamdulillah! Semua ini telah selesai, kerajaan telah meluluskan sebanyak RM92 juta untuk BKSS dan ini bermakna semua rakyat menerima bantuan semasa pandemik  serta bantuan lain yang dihulurkan kerajaan,” katanya.

Turut hadir, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah, Menteri Pelancongan, Kesenian dan Kebudayaan, Datuk Abdul Karim Rahman Hamzah, Menteri Kerajaan Tempatan dan Perumahan, Dato’ Sri Dr. Sim Kui Hian, Timbalan Setiausaha Kerajaan Negeri, Dato’ Sri Mohamad Abu Bakar dan Menteri Muda di Pejabat Ketua Menteri (Undang-Undang, Hubungan Persekutuan-Negeri dan Pemantauan Projek) Datuk Sharifah Hasidah Sayeed Aman Ghazali.

Oleh JEAKQLEYN YACHO

See author's posts


Bantuan bekalan makanan diteruskan

ADI SAFARMAN

BINTULU: Kesukaran dalam menghantar bantuan makanan kepada yang memerlukan
terutamanya ke kawasan sekitar pedalaman bukanlah penghalang utama bagi
Pertubuhan Bukan Kerajaan (NGO) iaitu Extrameal Bintulu.

Malah halangan tersebut merupakan satu cabaran yang harus ditempuhi dan
memastikan penduduk di pinggir bandar tidak terputus bekalan makanan sepanjang
Perintah Kawalan Pergerakan (PKP) Covid-19 yang dilaksanakan sejak 18 Mac lalu.

Pengasas Extrameal Bintulu, Francis Ngu Hown Hua berkata, pihaknya yang
menghantar makanan mempertaruhkan nyawa mereka setiap kali keluar menyalurkan
bantuan yang sangat diperlukan kepada beberapa kampung dan rumah panjang
terpencil di kawasan luar bandar terutamanya di kawasan Bintulu.

Katanya, sejak minggu lalu Extrameal Bintulu telah berjaya menghulurkan
bantuan makanan kepada seramai 1,000 penduduk di kawasan yang mengalami
kesukaran akses jalan dan juga perkampungan yang menggunakan pengangkutan
sungai.

“Kesukaran tersebut membuatkan kami menjadi lebih bersemangat untuk
membantu penduduk di kawasan luar bandar, biarpun sedia maklum menyedari kami
telah mempertaruhkan nyawa setiap kali keluar menyalurkan bantuan yang sangat
diperlukan kepada mereka yang mengalami kesusahan mendapatkan bekalan makanan
di kawasan atau perkampungan yang sukar di akses melalui pengangkutan darat
atau air.

“Melalui kesukaran yang ditempuhi itu, Extrameal Bintulu akhirnya
berjaya menyampaikan bantuan makanan kepada 1,000 penduduk daripada 620 buah
keluarga dalam tempoh seminggu proses pengagihan bantuan dijalankan sejak
minggu lalu,” ujar beliau ketika dihubungi Utusan Sarawak semalam.

Walaupun begitu, Francis berkata pasukan penghantaran akan meneruskan apa
yang dilakukan sejak beberapa hari lalu, tanpa mengira hujan atau panas.

Jelas beliau di kawasan bandar, cabaran yang dihadapi oleh pihaknya dalam
misi menghantar bantuan makanana kepada penduduk adalah agak berbeza.

“Bezanya penghantaran di kawasan-kawasan bandar, pihak kami tidak
banyak mengalami masalah untuk menghantar bantuan kepada mereka yang memerlukan,
malah bagi mereka yang juga belum mendapat bantuan boleh datang sendiri ke Ing
Hua Store di Jalan Sultan Iskandar jika mereka mempunyai pengangkutan sendiri.

“Ia sekaligus adalah bagi memastikan penduduk di pedalaman bahagian
ini tidak terputus bekalan makanan serta mengelakkan mereka keluar dari kawasan
penempatan semasa tempoh PKP dilaksanakan,” tegas beliau.

Menurutnya, sumbangan yang diberikan iaitu beras, gula, garam, kopi, teh
serta barangan keperluan harian yang lain.

“Melalui sumbangan yang diberikan ini, secara tidak langsung Extrameal
Bintulu membantu dalam meringankan beban setiap keluarga yang tidak dapat
keluar mencari rezeki sepanjang tempoh PKP ini dilaksanakan,” katanya.

Tambahnya, beliau mengucapkan banyak-banyak terima kasih kepada orang
perseorangan, tauke-tauke pasaraya dan juga rakan-rakan yang telah
menyumbangkan barangan keperluan seperti makanan, minuman serta wang ringgit
untuk disumbangkan kepada golongan sasar di sekitar Bintulu.

Beliau turut berpesan kepada penduduk yang berada di sekitar Bintulu iaitu
golongan yang benar-benar memerlukan agar berjumpa dengan beliau bagi tujuan
bantuan tersebut.

“Extrameal Bintulu telah siap sedia untuk membantu kepada golongan
yang memerlukan bantuan, dan pihak kita telah persiapkan diri untuk melakukan
pengagihan dengan perlahan-lahan,” katanya.

See author's posts


Belanjawan 2021, misi ringankan beban rakyat

KUCHING: Rangka Belanjawan 2021 yang dibentuk adalah berpaksikan misi untuk meringankan beban rakyat secara menyeluruh serta memacu perkembangan ekonomi tempatan pasca Covid-19.

Menteri Pelancongan Kesenian dan Kebudayaan, Datuk Abdul Karim Rahman Hamzah berkata agihan peruntukan ini adalah sangat teratur dan terperinci khususnya dalam memastikan kesejahteraan rakyat terjamin.

“Suntikan peruntukan melalui Belanjawan 2021 diperhalusi dengan penuh teliti sehingga merangkumi segenap sektor dan lapisan masyarakat yang terjejas termasuk para belia, ibu tunggal, usahawan kecil dan lain-lain, ekoran Covid-19 ini,” katanya.

Beliau berkata demikian ketika ditemui pemberita selepas Majlis Makan Malam Sempena Malam Penghargaan Lembaga Pengarah Majlis Seni Sarawak di sebuah hotel terkemuka di sini, kelmarin.

Menurut beliau, Kerajaan telah menyediakan ruang yang cukup luas bagi sektor pelancongan untuk terus bernafas melalui peruntukan Belanjawan tersebut.

“Dalam sektor pelancongan, saya akui ramai yang terjejas teruk, namun kita juga tidak boleh mengharapkan peruntukan yang tertumpu kepada satu sektor sahaja.

“Saya faham ramai yang kurang senang kerana tiada peruntukan untuk prasaran besar diumumkan, tetapi kita kena melihat dari perspektif yang lebih kritikal pada masa ini iaitu pandemik Covid-19,” jelasnya lagi.

Mengulas lebih lanjut mengenai suntikan terhadap sektor pelancongan, Abdul Karim berkata ia adalah ruang untuk sektor ini melakukan penjajaran semula berkhususnya pelancongan tempatan.

“Tahap keyakinan pelancong asing untuk mengembara menurun ekoran pandemik ini, maka kita perlukan penstrukturan semula dalam menghidupkan sektor ini melalui pelancongan tempatan seperti Program Sia Sitok.

“Kita dapat lihat resort dan hotal mula dibanjiri pengunjung pada hujung minggu ekoran daripada subsidi penginapan yang kita (Kerajaan Negeri) sediakan.

“Ini secara tidak langusng telah membuka ruang rezeki kepada pemandu pelancong, pekerja hotel, perahu tambang untuk terus bertahan dalam belenggu pandemik ini sementara menunggu keadaan kembali reda,” ujarnya lagi.

Beliau turut menegaskan bahawa rakyat perlu melihat Belanjawan 2021 ini melalui perspektif yang lain dan terbuka kerana negara lebih memerlukan jaminan keselamatan dan peningkatan ekonomi berbanding yang lain buat masa ini.

Oleh Akmal Adib Yusup

See author's posts


Karim alu-alukan keputusan Kerajaan Persekutuan

KUCHING:  Menteri Belia dan Sukan Sarawak Datuk Abdul Karim Rahman Hamzah mengalu-alukan keputusan Kerajaan Persekutuan untuk membenarkan atlet dibawah program Road to Tokyo (RTT) untuk memulakan semula dan meneruskan latihan pada 1 Jun sebagai persediaan Sukan Olimpik dan Paralimpik tahun depan.

Menurutnya, keputusan itu akan membolehkan atlet membuat persiapan mereka sendiri untuk Sukan Olimpik Tokyo yang telah dijadualkan semula 23 Julai hingga 8 Ogos tahun depan dan Paralimpik yang akan diadakan 24 Ogos hingga 5 September.

“Ini juga berita baik bagi atlet Sarawak kita yang akan  mewakili Malaysia dalam Sukan Olimpik dan semoga keputusan ini dapat dilaksanakan secara beransur-ansur diperluas kepada mereka yang akan mewakili negara untuk acara besar yang akan datang,” katanya.

Beliau berkata demikian ketika  berucap pada Program Belia Prihatin 2020 Kementerian Belia dan Sukan Sarawak di Bilik Mesyuarat Bangunan Baitul Makmur, semalam.

Tambah Menteri Pelancongan, Kesenian dan Kebudayaan itu lagi, terdapat ramai atlet Sarawak yang juga telah dipilih dan disenarai pendek untuk 31st South East Asia Games yang akan berlangsung di Vietnam pada 21 November hingga 2 Disember 2021 dan juga 2022 Asian Games yang dijadual berlangsung di Hangzou, China.

“Ratu Terjun Negara, Pandelela Rinong Pamg sudah mengesahkan penyertaannya dalam Sukan Olimpik Tokyo yang akan datang manakala Kimberley Bong  masih berjuang untuk tempat kelayakan bersama perenang negara, Welson Sim,” ujarnya lagi.

Keputusan untuk membenarkan atlet Olimpik juga akan meningkatkan semangat mereka dan memotivasi lebih jauh kerana sepanjang Perintah Kawalan Pergerakan (PKP),  atlet ini terpaksa melakukan latihan sendiri di rumah.

See author's posts


Bintulu Port catat kenaikan pendapatan operasi

KUCHING: Kumpulan Bintulu Port Holdings Berhad (BPHB) melakar rekod cemerlang apabila mencatat kenaikan pendapatan operasi sebanyak RM791.26 juta pada tahun lalu.

Menurut Pengerusi BPHB, Datuk Abdul Mutalib Alias, jumlah tersebut sekali gus menunjukkan peningkatan sebanyak 8.6 peratus berbanding 2021.

Bercakap semasa sidang media, beliau mendedahkan daripada jumlah keseluruhan pendapatan tersebut, pendapatan gas asli cecair (LNG) menyumbang 49 peratus daripada jumlah pendapatan operasi dan terus kekal menjadi penyumbang pendapatan utama.

“Peningkatan dalam jumlah kargo yang dikendalikan oleh ketiga-tiga anak syarikat operasi turut menyumbang kepada pendapatan operasi yang cemerlang ini.

”Namun demikian, keuntungan selepas cukai menurun kepada RM127.72 juta berbanding RM363.19 juta yang direkodkan pada tahun sebelumnya,” katanya semasa sidang media selepas Mesyuarat Agung Tahunan Ke-27 BPHB di sebuah hotel di sini, hari ini.

Menjelas lanjut, Abdul Mutalib memberitahu penurunan tersebut direkodkan berikutan terdapat transaksi sekali sahaja dalam pengiktirafan aset cukai tangguh daripada elaun cukai pelaburan yang tidak digunakan pada 2021.

Bagaimanapun tegasnya, asas kewangan yang kukuh dan ketahanan operasi Kumpulan BPHB sebagai pembekal perkhidmatan pelabuhan dan marin membolehkannya mencapai beberapa tonggak korporat pada 2022.

Hadir sama ialah Ahli Lembaga Pengarah BPHB Tan Sri Datuk Amar Mohamad Morshidi Abdul Ghani dan Datuk Seri Fong Joo Chung serta Ketua Pegawai Eksekutif Kumpulan Ruslan Abdul Ghani.

Oleh RYNNA SHA’ERRA

See author's posts


Murid 12 tahun ke bawah dibenar pakai pelindung muka

KUALA LUMPUR: Kanak-kanak berusia 12 tahun ke bawah dibenarkan untuk hanya memakai pelindung muka ketika ke sekolah, tanpa perlu memakai pelitup muka pakai buang, kata Menteri Kanan (Kluster Keselamatan) Datuk Seri Ismail Sabri Yaakob.

Keputusan itu dibuat semasa Mesyuarat Khas Menteri-Menteri Mengenai Perintah Kawalan Pergerakan (PKP) semalam dan dipersetujui Kementerian Kesihatan (KKM), katanya pada sidang media perkembangan PKP Pemulihan (PKPP) di bangunan Parlimen di sini semalam.

Beliau berkata, bagaimanapun penggunaan pelindung muka bersama pelitup muka adalah digalakkan.

“Jika mereka pakai pelindung muka dan pakai pelitup muka itu lebih baik, tetapi kalau tiada pelitup muka, ada pelindung muka sahaja pun sudah boleh dianggap pelindung kepada kesihatan diri sendiri,” katanya.

Beliau berkata, kelonggaran itu diberikan kerana memikirkan kos pembelian pelitup muka pakai buang yang agak membebankan keluarga pelajar yang miskin, terutamanya apabila mereka mempunyai anak yang ramai.

“Ini untuk permudahkan dan memberi sedikit ruang dan kelonggaran kepada pelajar-pelajar miskin sebab saya difahamkan harga pelindung muka adalah lebih kurang RM3 hingga RM5 sekeping dan boleh diguna berbulan-bulan.

“Untuk membeli pelitup muka pakai buang, ini  agak membebankan bagi  keluarga yang kurang berupaya dan keluarga miskin… kalau sekeping RM1, kalau anak lima orang, sudah RM5 kos untuk sehari,” katanya.

Ismail Sabri berkata. bagaimanapun KKM perlu mengeluarkan garis panduan mengenai langkah untuk membersih dan mencuci pelindung muka bagi memastikan pelindung muka selamat digunakan untuk jangka masa yang lama. – Bernama

See author's posts


Masih tunggu arahan

NAIB Presiden Persatuan Bola Sepak Sarawak (FAS), Abdillah Majid memberitahu, pihaknya perlu menunggu arahan daripada Majlis Sukan Negeri Sarawak (MSNS) dan Perbadanan Sukan Sarawak (SSC) sebelum memulakan sesi latihan membabitkan skuad bola sepak SUKMA 2020.

Menurut beliau, setakat ini belum ada perkembangan terperinci berhubung perkara itu dan percaya ia mungkin diumumkan dalam masa terdekat.

“Setakat ini belum ada perkembangan berhubung perkara itu. Saya percaya pihak MSNS mahupun SSC akan mengumumkan tarikh untuk memulakan sesi latihan,” ujarnya ketika mengulas perkara itu.

Abdillah yang juga pengurus pasukan berkata, Mesyuarat Persiapan Kontinjen Sarawak Ke SUKMA XX Johor akan berlangsung Selasa ini (16 Jun) yang akan dipengerusikan oleh Menteri Belia dan Sukan Sarawak, Datuk Abdul Karim Rahman Hamzah.

Justeru tambah beliau, ada kemungkinan pihaknya akan tahu keputusan mengenai tarikh memulakan latihan selepas itu daripada pihak kementerian.

Dalam pada itu, belaiu yakin para pemain skuad terbabit dapat mematuhi prosedur operasi standard (SOP) yang ditetapkan oleh pihak Kementerian Kesihatan Malaysia (KKM) dan Majlis Keselamatan Negara (MKN) sepanjang menjalani sesi latihan kelak. “Pihak kita juga akan sentiasa memantau para pemain sepanjang masa termasuk ketika sesi latihan bagi memastikan mereka mematuhi SOP ditetapkan itu,” ujar Abdillah lagi.

Oleh Faizal Bujang

See author's posts


Baklava, juadah Arab penuh khasiat

DALAM kalangan masyarakat Arab, Baklava biasanya dihidangkan pada majlis istimewa, terutama semasa majlis keagamaan.

Nampaknya sekarang ini trend makanan Arab yang menjadi pilihan ramai orang.  Buktinya semasa bulan puasa dahulu tular kisah orang beratur panjang untuk mendapatkan Nasi Arab Chef Ammar dan semasa Festival Makanan Kuching baru-baru ini pula, orang ramai juga sanggup beratur panjang untuk mendapatkan Kunafa yang dijual di salah sebuah gerai di situ.

Sebelum ini pun orang kita memang sudah biasa dengan makanan Arab  seperti Kebab, tetapi ada satu lagi juadah pencuci mulut Arab yang tidak kurang popularnya iaitu Baklava. Bagi yang sukakan makanan manis, maka Baklava mungkin satu pilihan baik kerana selain enak, ia juga diperbuat daripada bahan-bahan yang menyihatkan.

Lazimnya makanan Arab tidak lari daripada rempah dan kekacang, terutama almond, biji gajus, pistachio, kacang hazel dan banyak lagi. Satu lagi bahan utama Baklava adalah madu bagi menerbitkan gabungan rasa lemak manis makanan ini.

Dalam kalangan masyarakat Arab, Baklava biasanya dihidangkan pada majlis istimewa, terutama semasa majlis keagamaan. Namun sekarang ini Baklava sudah dikomersialkan secara besar-besaran di seluruh dunia, justeru ia boleh dinikmati dan ditemui pada bila-bila masa.

Mereka yang pakar menghasilkan Baklava memberitahu bahawa pembuatan makanan ini nampak mudah tetapi jika jumlah bahan-bahan tidak seimbang, hasilnya jadi tidak enak.  Bahagian yang paling penting adalah pastrinya yang dihasilkan daripada tepung, air, cuka dan minyak zaitun.

Pastri filo Baklava biasanya rendah kalori dan bebas daripada lemak trans dan lemak tepu, manakala rasa manisnya datang daripada madu. Sebagaimana yang diketahui, madu adalah bahan yang boleh membantu mengawal tahap gula dalam darah dan boleh juga menentang kanser.

Aspek paling sukar di dalam proses pembuatannya adalah pastri yang perlu benar-benar nipis, halus  dan tersusun rapi.

Dalam kalangan orang Arab, memakan Baklava ada tata tertibnya.  Biasanya sebelum memakan Baklava, mereka akan meneguk air kosong terlebih dahulu dan cara memakannnya adalah dengan meletakkan bahagian bawah Baklava ke lidah dan mula memakannya.

Baklava mempunyai jangka hayat yang agak panjang iaitu sehingga dua minggu jika dibiarkan di luar peti sejuk dan di dalam bekas kedap udara.

Oleh HAINI DARANI

See author's posts


Bangunan FORUM ikonik Miri

MIRI: Pembinaan bangunan Ibu Pejabat Persekutuan Persatuan Orang Ulu Sarawak Malaysia (FORUM) bukan sahaja menjadi pusat kaum Orang Ulu di Sarawak, bahkan bakal menjadi salah satu bangunan ikonik di bandar raya ini, apabila siap kelak.

Bangunan dibina dengan kos RM25 juta di atas tanah kerajaan negeri seluas lima ekar di Jalan Padang Kerbau itu dijangka siap dalam tempoh 18 bulan.

Reka bentuk bangunan tersebut mengambil kira ciri-ciri dan aspek-aspek kebudayaan dan kesenian Orang Ulu.

Ia akan dilengkapi dengan dewan serbaguna, bilik seminar, ruang terbuka, pejabat pentadbiran, taman landskap, galeri budaya Orang Ulu.

Bangunan ibu pejabat FORUM itu menzahirkan sembilan persatuan Orang Ulu bernaung di bawahnya iaitu Persatuan Kayan Sarawak, Persatuan Kebangsaan Kenyah Sarawak, RURUM Kelabit Sarawak, Persatuan Bisaya Sarawak, Persatuan Saban Sarawak, Persatuan Berawen Sarawak, Persatuan Lun Bawang Sarawak, PETIPUN Penan Sarawak dan LAKIPUT Sarawak.

Pembinan bangunan itu melambangkan dasar inklusif Ketua Menteri Datuk Patinggi Abang Johari Tun Openg terhadap semua kaum di Sarawak.

Terdahulu, Timbalan Speaker Dewan Undnagan Negeri (DUN) yang juga Penasihat FORUM, Dato Gerawat Gala berkata, bangunan tersebut disediakan untuk acara kebudayaan , pameran dan aktiviti-aktiviti mempromosi kraftangan dan produk dari kawasan Hulu.

“Kita akan berusaha mempromosikan pusat FORUM ini menjadi salah satu tarikan utama pelancong di bandar raya Miri sebagai satu Kampung Budaya Orang Ulu.

“Terima kasih Yang Amat Berhormat Ketua Menteri (Datuk Patinggi Abang Johari) kerana memahami dan telah menunaikan aspirasi dan impian masyarakat Orang Ulu untuk membina satu pusat dan bangunan ikonik yang menonjol keunikan budaya Orang Ulu yang juga menjadi simbol kesatuan dan keutuhan masyarakat Orang Ulu,” katanya.

Beliau berkata demikian semasa berucap pada majlis pecah tapak pembinaan bangunan Ibu Pejabat Persekutuan Persatuan Orang Ulu Sarawak Malaysia (FORUM) yang dirasmikan oleh Ketua Menteri Datuk Patinggi Abang Johari Tun Openg di Jalan Padang Kerbau di sini, semalam.

Hadir sama, Menteri Pelancongan,Kesenian,Kebudayaan, Belia dan Sukan, Datuk Karim Hamzah, Menteri Pengangkutan, Datuk Lee Kim Shin, Menteri Muda Wanita, Keluarga dan Pembangunan Kanak-Kanak, Datuk Rosey Yunus, Ahli Dewan Undangan Negeri (ADUN) Lambir, Ripin Lamat, ADUN Telang Usan, Dennis Ngau dan ADUN Murum yang juga Presiden FORUM ,Keneddy Cukpai Ugon.

Oleh LIONG CHAI LING

See author's posts


Pusat pembangunan Bola Sepak ditubuh di Miri

LIMA Pusat Pembangunan (PP) Bola Sepak dan sebuah Pusat Cemerlang (PC) akan diwujudkan di bahagian Miri dalam usaha melahirkan pemain-pemain bola sepak cemerlang dan terbaik.

Menteri Pelacongan, Kesenian, Kebudayaan, Belia Dan Sukan, Datuk Abdul Karim Rahman Hamzah berkata, lima PP tersebut ialah PP Baram yang diwakili Sekolah Menengah Kebangsaan (SMK) Telang Usan, SMK Tinjar dan SMK Long Lama, PP Subis (SMK Subis, SMK Bekenu dan SMK Luar Bandar Miri), PP Lambir (SMK Riam dan SMK Taman Tunku) dan PP Bandar (SMK St.Columba, SMK St.Joseph dan SMK Chung Hua).

“Hari ini (18 september) cukup bersejarah bagi saya dalam usaha membangunkan sukan bola sepak yang mana sebelum ini sistem mencungkil bakat atau mencari bakat -bakat atlet pemain bolasepak selalunya tidak ada yang teratur sangat.

“Sebelum ini, kalau kita hendak memilih pemain bola sepak untuk mewakili bahagian contoh dari Miri ,akan diatur satu tarikh untuk pemilihan dan sekiranya pada hari tersebut mereka (pemain berbakat )  demam atau berdepan masalah -masalah lain mereka tidak dapat hadir untuk pemilihan, jadi mereka akan terlepas peluang ini.

“Jadi dengan mewujudkan PP ini, ia akan mempunyai struktur yang teratur untuk memilih dan mencungkil bakat-bakat pemain bolasepak,” katanya.

Beliau berkata demikian pada sidang media selepas merasmikan Majlis Pelancaran Pusat Pembangunan Bolasepak Perbadanan Sukan Sarawak (SSC) dan Persatuan Bolasepak Negeri Sarawak (FAS) di sini, semalam.

PP tersebut merupakan satu program kerjasama Persatuan Bolasepak Negeri Sarawak (FAS) dan Perbadanan Sukan Sarawak (SSC) yang diwujudkan untuk melahirkan pemain-pemain cemerlang dan terbaik untuk mewakili pasukan Negeri Sarawak ke Kejohanan Sukma, Piala Presiden Bawah 21 Tahun dan Piala Belia Bawah 19 Tahun.

Abdul Karim berkata, pemain-pemain daripada PP tersebut akan dipilih masuk ke Pusat Cemerlang.

Menjelas lanjut, beliau berkata sekolah adalah antara tempat yang paling baik menjadi gedung pengeluar pemain-pemain muda berbakat bukan sahaja dalam sukan bolasepak tetapi juga sukan yang lain.

“Ini kerana di sekolah mereka terlibat dalam pelbagai aktiviti kokurikulum yang mana mereka boleh memilih sukan yang mereka minati.

“Selain itu, di sekolah selalunya ada guru-guru sukan tertentu seperti akuatik, sukan bolasepak, sukan renang dan sebagainya,” katanya.

Sementara itu, pada majlis tersebut Abdul Karim menyampaikan surat perlantikan jurulatih (PP/PC) Bolasepak SSC dan FAS bagi prorgam 2023-2024 kepada tiga orang jurulatih.

Hadir sama, Menteri Muda Pelancongan, Kesenian dan Kebudayaan, Datuk Sebastian Ting, Pemangku Residen Miri, Aziz Mohd Yusuf dan Timbalan Presiden Persatuan Bolasepak Bahagian Miri, Nazri Ahmad Lai.

Oleh Liong Chai Ling

See author's posts


Muhyiddin didakwa di mahkamah hari ini

KUALA LUMPUR: Bekas Perdana Menteri Tan Sri Muhyiddin Yassin akan didakwa di Mahkamah Kuala Lumpur di sini hari ini berhubung projek Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Muhyiddin bakal menghadapi pertuduhan di bawah Akta Suruhanjaya Pencegahan Rasuah Malaysia (SPRM) 2009 dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Semalam, SPRM mengesahkan menahan Presiden Bersatu itu pada 1 tengah hari selepas hadir untuk dirakam percakapan bagi melengkapkan proses siasatan akhir di ibu pejabat suruhanjaya berkenaan di Putrajaya.

Muhyiddin kemudiannya dibebaskan dengan jaminan SPRM kira-kira 8.20 malam.

SPRM sebelum ini telah membekukan akaun parti Bersatu dan beberapa individu termasuk Ketua Penerangan parti itu Datuk Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Jana Wibawa. – Bernama

See author's posts


Kebanyakan dakwaan edisi siasat sengaja diada-adakan

KUALA LUMPUR: Kebanyakan berita salah guna kuasa, penyelewengan dan rasuah oleh pengendali akaun Twitter @edisi_siasatmy di media sosial, adalah berita yang sengaja diada-adakan, kata Ketua Polis Negara Datuk Seri Acryl Sani Abdullah Sani.

Beliau berkata, akaun media sosial berkenaan dibuat bagi mewujudkan satu suasana sensasi dengan menyiarkan berita-berita mengenai penyelewengan dalam kalangan agensi kerajaan.

“Sebanyak 13 kertas siasatan telah dibuka melibatkan akaun Twitter berkenaan dan Polis Diraja Malaysia (PDRM) akan mengenal pasti individu yang berada di sebalik akaun media sosial tersebut,” katanya, selepas menghadiri majlis pelancaran Kempen Pencegahan Jenayah Komersial (Jenayah Dalam Talian) 2021 di sini, semalam.

Baru-baru ini, tular di media sosial mengenai pendedahan pemilik akaun Twitter berkenaan yang mendakwa segelintir pegawai kanan polis dipercayai terlibat masalah salah laku, selain mendakwa pengurusan tertinggi sebuah badan pencegahan rasuah melindungi sindiket jenayah dan terlibat dengan rasuah.

Sebelum ini, PDRM menerima 11 laporan polis daripada individu yang dikaitkan dengan dakwaan kes salah guna kuasa dan rasuah, menerusi pendedahan akaun Twitter tersebut.

Acryl Sani berkata, dakwaan melibatkan PDRM diserah kepada Jabatan Integriti dan Pematuhan Standard Bukit Aman, untuk disemak kebenarannya.

Dalam perkembangan lain, beliau berkata, PDRM akan memastikan Prosedur Operasi Standard (SOP) Pilihan Raya Negeri (PRN) Melaka dipatuhi semua pihak.

“Pada malam nanti, insya-Allah saya akan ke Ibu Pejabat Polis Kontinjen Melaka untuk mendengar taklimat daripada Ketua Polis Negeri, mengenai SOP dan gerak kerja bagi polis memastikan setiap panduan dilaksanakan sebaik mungkin, sepanjang tempoh PRN,” katanya.

PRN Melaka bermula semalam dengan proses penamaan calon dan tarikh mengundi ditetapkan pada 20 November depan.– Bernama

See author's posts


Budaya popular dalam Aidilfitri, Pilihan Raya

Setiap 1 Syawal adalah hari meraikan kemenangan umat Islam apabila berjaya berpuasa selama sebulan dalam bulan Ramadan.  Kemenangan umat Islam  selepas menempuh ujian dahaga dan lapar, melawan nafsu dan membina akal dan fikiran yang lebih sihat . Usaha melawan nafsu makan di siang hari, nafsu keinginan pelbagai termasuk nafsu syahwat, tamak haloba, hasad dengki, sombong dan pelbagai lagi tingkah laku tidak sihat pada fizikal dan mental.

Situasi dianggap sebagai peperangan nafsu jahat dan buruk dan manusia dilatih untuk melawannya dengan berpuasa.  Selepas 30 hari berjaya melawan nafsu ini dan kembali kepada sifat asal manusia dan menyerah diri kepada Tuhan dengan seluruh jiwa raga kepada Maha Esa. Detik-detik Hari Raya dinantikan oleh umat Islam tanpa mengira kecil, besar, etnik, kaya dan miskin semuanya menyambut hari berbahagia ini. Hari kemenangan ini sebenarnya disambut pada bulan Syawal dan 1 Syawal ialah hari pertama yang diraikan dengan solat sunat, bertakbir meraikan hari kemenangan umat islam.

Tradisi dan Modenisasi

Pada ketika ini, sambutan ini dimodenkan dengan jamuan aneka lauk dan kuih-muih, hiasan rumah, berpakaian baharu walaupun yang dipentingkan adalah perubahan minda dan jiwa umat ke arah  yang lebih baik, suci dan semakin taat kepada perintah Allah Taala.  Bermaaf-maafan diikuti dengan budaya ziarah-menziarahi  dan ditambah lagi perkara yang bukan dituntut agama tetapi pengaruh agama lain, seperti bertuntung pelita atau hiasan lampu raya turut diadakan bagi memeriahkan lagi suasana.

Sambutan Hari Raya berulang, sebab itu maksud Aidilfitri adalah gabungan dua perkataan, iaitu aid dan fitr.  Aid berasal daripada aud bererti dirayakan setiap kali Syawal menjelma dan banyak hikmah dan nikmat dikurniakan kepada yang menjayakan keraian kemenangan Ramadan dan sambutan Syawal. Makna fitr pula bermakna fitrah, iaitu membawa kesucian  kepada umat  yang sepanjang Ramadan  berusaha membersihakan  jiwa dan fikiran serta tindakan  bagi mengembalikan diri kepada fitrah atau kesucian dengan banyak memohon ampun, bertaubat, menginsafi dan juga melalui amalan ibadah puasa sepanjang Ramadan.

Walaupun dalam agama Islam pentingnya kesederhanaan meraikan Aidifitri, namun  Hari Raya sudah menjadi budaya popular dengan tokok tambah komersialisasi seperti membeli dan membakar mercun, bermain meriam buluh di kampung tanda kegembiraan. Membeli-belah dan mahukan serba baharu pada Hari Raya Aidilfitri. Hal sedemikian ini menyebabkan kesesakan pusat membeli-belah meskipun negara berada pada paras berbahaya kerana pandemik Covid-19.

Budaya mudik di Indonesia atau Malaysia dikenali sebagai budaya balik kampung  berlaku menjelang Hari Raya kerana masing-masing mahu merayakan Aidilfitri   di kampung asal masing-masing bersama  keluarga dan sanak saudara. Makan dan minum berterusan manakala  menjelang pilihan raya juga makan minum juga disediakan di pondok kempen bagi meraih sokongan.

Pilihan Raya

Pilihan raya pula lazimnya diadakan setiap 5 tahun apabila penggal pemerintahan Dewan Rakyat atau Dewan Undangan Negeri berakhir. Hari Raya dikira mengikut hisab atau kiraan dan melalui melihat anak bulan atau rukyah untuk menentukan tarikh Hari Raya oleh pegawai agama yang dipertanggungjawab oleh Majlis Raja-Raja.

Pilihan raya  pula dikira akan berlaku selepas tarikh sidang dewan pertama diadakan. Namun, apabila  banyak pergolakan politik berlaku, atau parti pemerintah berasa yakin akan menang, maka mereka akan menentukan tarikh paling sesuai untuk diadakan tarikh pilihan raya, termasuk penamaan calon, tempoh berkempen dan tarikh mengundi. Namun, di negara maju seperti di United Kingdom atau Amerika Syarikat, tarikh pilihan raya sudah lama ditentukan bagi memastikan pertandingan yang lebih saksama dan tidak mengambil kesempatan kelemahan lawan mereka.

Maka, rakyat akan merayakan demokrasi  dan pilihan raya bermaksud pilihan untuk meraikan kebebasan memilih, menentukan dan membuat keputusan yang memberikan impak kepada kehidupan mereka dalam tempoh 5 tahun. Bermakna menjadi tanggungjawab kepada rakyat untuk menentukan pilihan yang mereka  benar-benar mahu, walaupun berdepan berisiko yang diberikan amanat atau dipillih rakyat berkhianat dengan melompat parti atau tidak memenuhi keperluan sebenar yang dikehendaki oleh rakyat seperti tidak bersuara di Parlimen, tidak peka dengan masalah di kawasan dan hanya kemaruk mendapat kuasa dan kedudukan sahaja.

Budaya Popular

Dalam tradisi pilihan raya, terdapat bentuk pesta-pestaan yang ditokok tambah oleh kepentingan semasa parti dan rakyat ketika itu.  Di sinilah wakil rakyat mengambil hati rakyat cuba bergotong royong bersama rakyat, wakil rakyat kerap berfoto dengan pengundi khususnya pengundi warga emas, mengendong bayi anak pengundi mereka, dan pula mengadakan konsert besar-besaran di kawasan mereka dan menjemput artis-artis terkenal untuk menghiburkan pengundi mereka akan terus berasa gembira dan menyokongnya sebagai wakil rakyat.

Sama seperti Hari Raya, ketika pilihan raya ziarah-menziarahi saudara, kawan dan penyokong parti juga berlaku. Ketika Hari Raya, biasanya golongan kanak-kanak bebas pergi ke rumah beraya dan dengan harapan mendapat sampul duit raya. Menjelang pilihan raya wakil rakyat dan juru kempen juga bebas berkunjung dari rumah ke rumah dengan harapan dapat meraih sokongan dan kemungkin yang diziarahi mendapat sumbangan sedikit wang dan barangan keperluan sebagai tanda terima kasih.

Bagi parti yang mempunyai dana besar, mereka sanggup iklankan parti-parti mereka di dada akhbar.  Mungkin ramai masih ingat ketika menjelang pilihan raya umum 2018, ketua-ketua syarikat berkaitan kerajaan turut berkempen halus dengan menyanyi beramai-ramai lagu “Hebatnya  Negaraku’.  Antara penyanyi utama kumpulan tersebut  kini ialah Menteri Kewangan Malaysia, iaitu Tengku Zafrul dan ini menunjukkan hubungan di antara politik dan industri pop tidak dapat dipisahkan untuk meraih sokongan pengundi.

Politik Pesta-Pestaan

Dalam konteks negara Asia Tenggara, semacam satu keharusan yang tinggi menuntut wakil rakyat pandai menghiburkan pengundi dengan menyanyi berkaraoke bersama penyokong parti dan pengundi. Ketika inilah pengundi berpeluang bersama-sama pemimpin mereka, bergembira dan menyambut pilihan raya diadakan.  Tujuannya adalah untuk meraih undi dan mahu berasa dekat dengan rakyat.  Di sinilah orang politik berbelanja membuat pelaburan politik. Parti besar dengan skala besar perbelanjaan manakala parti kecil dengan skala kecil merayakan demokrasi dana bersaing mendapat tempat dan kedudukan.  Pilihan raya merupakan sumber pendapatan sampingan kepada jurukempen politik, ahli parti  dan pengundi turut berasa bahang pilihan raya dengan mendapat wang sagu hati, baju parti, cenderamata percuma, malah kadangkala atap zink boleh dapat percuma daripada calon wakil rakyat yang baik hati.

Jurukempen sibuk mempromosikan jenama politik untuk diraih sokongan, sama seperti jurujual peniaga ketika bulan Ramadan  sibuk mempromosikan barang jualan mereka dengan pelbagai tawaran untuk menggandakan keuntungan. Ramai peniaga mengambil kesempatan asalkan mendapat untung, peluang amal ibadah terabai, manakala dalam pilihan raya ramai oportunis politik mengambil kesempatan dengan menjanjikan bulan dan bintang, namun apabila mendapat kemenangan tanpa malu pula menyatakan bahawa ‘manifesto pilihan raya bukanlah kitab suci’!

See author's posts


Ada perkara dalam MA63 tak boleh selesai segera

KUCHING: Beberapa perkara dalam Perjanjian Malaysia 1963 (MA63) tidak dapat diselesaikan dalam tempoh sebulan berikutan ia membabitkan isu perundangan.

Premier Sarawak, Datuk Patinggi Tan Sri Abang Johari Tun Openg ada juga beberapa masalah yang boleh diselesaikan dalam tempoh sebulan.

“Namun, ada yang berkaitan (isu) perundangan yang saya rasa tidak dapat diselesaikan dalam tempoh sebulan. Timbalan Perdana Menteri Dato Sri Fadillah Yusuf telah mengambil maklum perkara ini,” katanya selepas merasmikan seminar Fatwa Peringkat Sarawak 1444H/2022M di sini, hari ini.

Beliau diminta mengulas hasil pertemuannya semalam dengan menteri Persekutuan dari Sarawak yang diketuai oleh Fadillah.

Abang Johari berkata, topik perbualan mereka ialah berkisar hak-hak Sarawak seperti yang termaktub di dalam MA63.

“Saya juga pernah berbincang dengan Perdana Menteri Dato Seri Anwar Ibrahim sendiri mengenai perkara ini beberapa hari lalu di mana beliau akan memberi perhatian kepada masalah MA63 dan mekanisme dalam membangunkan projek persekutuan di Sarawak,” katanya.

Oleh NUR AIN OTSMAN

Keterangan gambar

Premier Sarawak Datuk Patinggi Tan Sri Abang Johari Tun Openg melihat artifak Ahli Falak Islam yang dipamerkan di tapak pameran pada majlis perasmian Seminar Falak Peringkat Negeri Sarawak di pusat Infomasi Islam (IIC) di Kuching hari ini.

See author's posts


Operasi lapangan terbang catat 1.4 juta penumpang

KUALA LUMPUR: Operasi lapangan terbang tempatan mencatatkan 1.4 juta pergerakan penumpang pada Ogos manakala pergerakan trafik pesawat turut menyaksikan peningkatan sebanyak 7.0 peratus kepada 24,209 berbanding bulan sebelumnya.

Malaysia Airports Holdings Bhd (MAHB) berkata, terdapat peningkatan yang ketara dalam kekerapan penerbangan oleh syarikat penerbangan di semua lapangan terbang di Malaysia dan Lapangan Terbang Antarabangsa KL yang menyaksikan peningkatan sebanyak 33 peratus.

Lapangan terbang antarabangsa lain seperti Pulau Pinang, Langkawi, Kota Kinabalu dan Kuching menunjukkan gabungan peningkatan sebanyak 75 peratus.

“Ini terutamanya berikutan Reciprocal Green Lane (RGL) yang baru dilancarkan dengan Singapura yang menyaksikan tiga syarikat penerbangan tempatan dan syarikat penerbangan asing Scoot Airlines dan Jetstar Asia kembali beroperasi untuk laluan ini.

“Pelancong udara domestik turut mengambil peluang daripada cuti sekolah, cuti Hari Kemerdekaan dan Awal Muharram untuk mengunjungi destinasi pelancongan tempatan,” menurut MAHB dalam kenyataan semalam.

Pengendali lapangan terbang itu terus menyaksikan peningkatan dalam kekerapan penerbangan dan laluan baharu oleh rakan syarikat penerbangannya untuk operasi komersial dan kargo di Malaysia pada bulan lepas.

Katanya ini membawa kepada peningkatan yang kukuh dari segi jumlah pergerakan penumpang secara bulanan yang terus melepasi paras 1.0 juta dari Julai dan seterusnya.

Ketua Pegawai Eksekutif Kumpulan Datuk Mohd Shukrie Mohd Salleh berkata, sektor domestik masih menjadi pemacu utama dalam pemulihan trafik MAHB secara berperingkat dengan 90 peratus daripada jumlah trafik penumpang terdiri daripada pergerakan trafik domestik.

“Kami gembira melihat tanda-tanda orang ramai kembali yakin dalam aspek keselamatan perjalanan udara seperti yang dapat dilihat melalui permintaan yang ditunjukkan daripada peningkatan kekerapan penerbangan. KUL kini mencatatkan 149 kekerapan penerbangan pada setiap minggu,” katanya.

Sementara itu, operasi Malaysia Airports di Lapangan Terbang Antarabangsa Sabiha Gokcen Istanbul (ISG), Turki, terus mencatatkan peningkatan sebanyak 50 peratus untuk trafik penumpang dan pergerakan pesawat, masing-masing kepada 1.8 juta dan 13,472.

Tiga syarikat penerbangan asing telah menyambung semula operasi di Sabiha Gokcen baru-baru ini berikutan peningkatan dalam tempahan ke hadapan dan faktor muatan.

“Pobeda, Jazeera dan Nile Air, masing-masing telah beroperasi semula pada setiap hari, tiga dan empat kali kekerapan penerbangan mingguan pada Ogos 2020.

“Dengan peningkatan yang menggalakkan di Sabiha Gokcen, MAHB kini melepasi paras tiga juta daripada dua sebelumnya pada bulan sebelumnya untuk jumlah pergerakan trafik penumpang di seluruh rangkaian lapangan terbangnya,” kata Mohd Shukrie.

– Bernama

See author's posts


Feri bawa 800 penumpang berjaya dibebaskan

AUMERE: Pasukan penyelamat Indonesia hari ini berjaya membebaskan feri yang membawa lebih 800 penumpang selepas ia terkandas di perairan cetek dan kini sudah meneruskan semula perjalanannya.

Ketua Pangkalan Tentera Laut tempatan, Dwi Yoga, berkata KM Sirimau, dengan 784 penumpang dan 55 anak kapal, dibebaskan dari perairan cetek di wilayah Nusa Tenggara Timur tengah hari tadi.

“Dengan usaha berterusan, KM Sirimau yang terkandas selama dua hari dibebaskan pada jam 12 tengah hari Waktu Indonesia Tengah dan kini menuju ke pelabuhan terdekat di Lewoleba,” katanya.

Feri itu kemudiannya dibawa ke pelabuhan Lewoleba di pulau Lembata untuk pemeriksaan, sebelum meneruskan perjalanan ke bandar Maumere di pulau Flores.

“Alhamdulillah, feri sudah bebas dan kami akan kembali ke Lewoleba. Kami hampir tiba sekarang,” kata seorang penumpang, Itha Tating menerusi perbualan telefon dengan wartawan.

Tating berkata, semua penumpang mula risau selepas terperangkap dalam feri selama berhari-hari, sambil memaklumkan seorang wanita panik kerana kehabisan susu formula untuk anaknya yang berusia lima bulan.

“Ombak sangat kuat pagi ini. Saya berasa takut dan sangat pening akibat mabuk laut,” katanya.

Anggota tentera naik ke atas feri pagi semalam untuk mengagihkan air dan makanan ringan untuk penumpang, termasuk kanak-kanak dan orang tua.

“Semua penumpang mula panik kerana mereka sudah terperangkap di atas feri selama lebih 24 jam,” kata Yoga.

Yoga berkata, usaha membebaskan feri akhirnya berjaya selepas bot tunda yang dihantar oleh syarikat perkapalan milik kerajaan, PT Pelni tiba untuk membantu sementara pasukan penyelamat menunggu sehingga air pasang sebelum mereka menunda feri.

Kemalangan marin adalah perkara biasa di Indonesia, sebuah kepulauan dengan lebih 17,000 pulau, di mana penduduknya bergantung kepada feri dan bot untuk melakukan perjalanan, walaupun mempunyai piawaian keselamatan yang rendah.

Pada 2018, kira-kira 160 orang lemas apabila sebuah feri karam ke dalam salah satu tasik terdalam di dunia di pulau Sumatera.

Selain itu, lebih 300 orang dikhuatiri lemas pada 2009 apabila sebuah feri karam antara Sulawesi dan Borneo. – AFP

See author's posts


Bantuan selesai diagihkan di DUN Bukit Sari

ADENG IDRUS

LAWAS: Misi penghantaran Bantuan Khas Sarawakku Sayang (BKSS) bagi kawasan Dewan Undangan Negeri (DUN) Bukit Sari selesai sejurus semua zon Bukit Sari menerima bantuan Kerajaan Sarawak pada Sabtu lepas.

Setiausaha Parti Pesaka Bumiputera Bersatu (PBB) Cawangan Bukit Sari, Awang@Ibrahim Ahmat, memberitahu sekarang, pasukan barisan hadapan Pusat Khidmat Parti PBB Bukit Sari hanya melakukan penghantaran ke kampung yang ada tambahan penerima dan segelintir kecil yang tercicir.

Ini sejajar dengan arahan Timbalan Ketua Menteri merangkap Ahli Dewan Undangan Negeri Bukit Sari, Datuk Amar Awang Tengah Ali Hasan yang mahu tidak ada rakyat di Bukit Sari dan Lawas tercicir daripada menerima bantuan berkenaan.

Pusat Khidmat Parti PBB Cawangan Bukit Sari masih meneruskan operasi bagi menerima senarai penerima daripada ketua kampung dan penempatan untuk dikemas kini.

Malah penghantaran bantuan diteruskan bagi menampung keluarga yang tercicir kerana sewaktu penghantaran mereka tidak dapat dihubungi.

Keseluruhannya kawasan DUN Bukit Sari telah selesai dihantar barangan bantuan untuk PKP pertama dan PKP lanjutan untuk kali kedua.

Beliau yang ditemui juga menjelaskan, bantuan yang diberikan adalah bertepatan dengan jumlah peruntukan yang diumumkan.

Semua 7400 penerima bantuan makanan di Lawas mendapat bantuan barangan asas yang diluluskan oleh Jawatankuasa Pengurusan Bencana Daerah Lawas dan Bahagian Limbang.

Salinan senarai juga diberikan untuk rujukan pihak berkuasa diperingkat Bahagian Limbang dan Pejabat Timbalan Ketua Menteri.

See author's posts


Abang Jo terima kunjungan hormat Dato’ Sri Wan Junaidi

KUCHING: Pembangunan usaha sama UDA Holdings Berhad (UDA) dengan Sarawak Economic Development Corporation (SEDC Sarawak) disaran membantu golongan Bumiputera di bandar melibatkan diri dalam bidang keusahawanan.

Menteri Pembangunan Usahawan dan Koperasi Dato’ Sri Wan Junaidi Tuanku Jaafar meminta dua organisasi berkenaan memberi serta membina peluang dan ruang kepada Bumiputera di kalangan B40.

“Ini langkah yang pertama UDA kena tunjuk dengan baik dan lepas itu saya yakin SEDC mampu menunjukkan kepada UDA peluang dan ruang di seluruh Sarawak dengan restu dan kebenaran Ketua Menteri (Datuk Patinggi Abang Johari Tun Openg),” katanya.

Wan Junaidi yang juga Ahli Parlimen Santubong berkata demikian di Majlis Menandatangani Memorandum Perjanjian Usaha Sama antara UDA Holdings Berhad (UDA) dengan Sarawak Economic Development Corporation (SEDC Sarawak) di sebuah hotel terkemuka semalam.

Menurut Wan Junaidi meyakinkan kementeriannya akan memastikan jalinan kerjasama itu berhasil demi kepentingan rakyat negeri ini.

Selari dengan aspirasi Kerajaan Sarawak yang ingin mengangkat ekonomi digital sebagai landasan pembangunan, Wan Junaidi mengakui sudah memaklumkan hasrat berkenaan kepada UDA.

“Saya sudah berbisik kepada UDA untuk menyediakan satu jenis ruang perniagaan digital seperti Lowyat di Kuala Lumpur.

“Kita sediakan di bandar-bandar (selain Kuala Lumpur) untuk anak muda yang tidak mahu kerja kilang, kebun atau ke tempat yang dikatakan 3d (dirty dangerous and dimity – kotor, bahaya dan malap),” jelasnya ruang kerja yang canggih itu perlu disediakan di seluruh negara termasuk Sabah dan Sarawak.

Bercakap mengenai permeteraian perjanjian antara UDA dan SEDC itu, Wan Junaidi menzahirkan penghargaan kepada SEDC Sarawak atas kepercayaan yang diberikan kepada UDA untuk turut menyumbang kepada perubahan landskap pembangunan Sarawak.

“UDA yang merupakan salah sebuah agensi di bawah Kementerian turut memainkan peranan dalam menjayakan hasrat murni ini dan buat julung kalinya UDA bakal meneroka pembangunan hartanah di Negeri Sarawak,” ujarnya.

Menerusi perjanjian usaha sama ini, UDA akan bertindak sebagai pemaju hartanah bagi membangunkan tanah milik SEDC Sarawak yang turut merupakan agensi Kerajaan Sarawak yang diberi kepercayaan sebagai pemangkin pembangunan ekonomi dan perindustrian di Sarawak.

“Saya percaya menerusi cadangan pembangunan usaha sama ini, akan mengukuhkan lagi hubungan dan seterusnya melahirkan sinergi yang baik antara Kementerian dengan Kerajaan Sarawak sekali gus memberi impak yang positif kepada pembangunan di Sarawak.

“Saya berharap semoga cadangan pembangunan usaha sama yang merangkumi kediaman dan komersial iaitu apartmen, kedai pejabat dan hotel ini akan merancakkan lagi pembangunan di Sarawak,” ujarnya.

Terdahulu, Ketua Menteri Datuk Patinggi Abang Johari Tun Openg menyaksikan Majlis Menandatangani Memorandum Perjanjian Usaha Sama antara UDA Holdings Berhad (UDA) dengan Sarawak Economic Development Corporation (SEDC Sarawak).

Oleh Diyana Samsuddin

See author's posts


PTK sahut seruan PM

KOTA SAMARAHAN: Pejabat Tenaga Kerja (PTK) Kota Samarahan menyahut seruan Perdana Menteri (PM) Tan Sri Muhyiddin Yassin untuk membudayakan norma baharu dalam komuniti khususnya di luar bandar Sarawak.

Pengarah Jabatan Tenaga Kerja (JTK) Sarawak, Awang Raduan Awang Omar yakin Kempen Pembudayaan Norma Baharu Dalam Komuniti yang diadakan ini dapat mendekatkan JTK dengan golongan luar bandar dalam usaha menyampaikan perkhidmatan secara terus kepada mereka.

Beliau berkata demikian ketika Majlis Pelancaran Kempen Pembudayaan Norma Baharu Dalam Komuniti yang berlangsung PTK Kota Samarahan di sini, awal pagi semalam.

Menurutnya, program ini adalah seiring dengan program utama JTK iaitu Labour Grap (Go Rural Area Programme) dan bakal disambung terus dengan sambutan Hari Malaysia.

Tambahnya, program ini menyasarkan individu, keluarga dan komuniti dalam usaha mencegah penularan Covid-19 dengan mengamalkan pendekatan CAPP (Cegah, Amal, Patuh, Pantau).

“C bermaksud cegah Covid-19 dengan mendidik keluarga serta komuniti mengenai kelaziman baharu kehidupan dan A pula bermaksud amalkan tingkah laku bagi mengelakkan diri, keluarga dan komuniti daripada jangkitan Covid-19.

“P yang pertama bermaksud pengoperasian sektor utama negara dan arahan lain kerajaan manakala P bermaksud pantau status kesihatan diri dan keluarga, segera dapatkan rawatan jika bergejala,” ulasnya lagi.

Di samping itu, beliau turut menegaskan bahawa pembudayaan saringan suhu badan dan gejala sebelum memasuki tempat kerja, institusi pendidikan, pusat jagaan seperti rumah orang tua adalah sangat penting dan harus diamalkan sepanjang tempoh pemulihan ini.

Pada masa sama, beliau berkata, seramai 37 kakitangan JTK terlibat dengan program ini dan 10 kenderaan digunakan sepanjang konvoi ini dijalankan.

“Kami mempunyai tujuh lokasi perhentian yang ditetapkan iaitu di Sebuyau, Pusa, Kabong, Sarikei, Tanjong Manis, Bintangor dan Belawai.

“Konvoi yang bermula mula hari ini (11 September) akan menamatkan kemuncaknya di Kampung Jerijeh, Belawai pada 15 September nanti,” ujarnya.

Tambahnya, semua 16 cawangan JTK di Sarawak melancarkan program pembudayaan ini semalam, namun pada waktu berbeza.

Oleh Akmal Adib Yusup

See author's posts


Pengunjung patuh amalkan SOP

KUCHING: Suasana Medan Niaga Satok dilihat meriah pada hujung minggu dan rata-rata peniaga mula berasa lega dengan kehadiran pengunjung untuk membeli-belah di situ.

Menurut Remy Casedy, 34, penjual sayur, rutin berniaga di sini kembali seperti biasa meskipun keadaan tidak seramai dahulu ekoran orang ramai masih lagi berjaga-jaga untuk keluar ke kawasan tumpuan.

“Dengan adanya prosedur operasi standard (SOP) yang dikeluarkan oleh pihak Jawatankuasa Pengurusan Bencana Negeri Sarawak (JPBNS) perniagaan di sini dapat dijalankan seperti biasa yang mana peniaga dan pengunjung hanya perlu mematuhi SOP yang dicadangkan.

“Namun jualan ada sedikit berkurang bukan disebabkan kekurangan pengunjung, tetapi mungkin disebabkan cuaca kerana stok produk sayur juga terjejas dan harga produk meningkat sedikit kerana permintaan yang tinggi,” jelasnya.

Bagi Fatihi Ahab, 55, penjual kuih tradisional di medan ini sedikit gembira kerana pengunjung semakin ramai mengunjungi untuk membeli barang makanan mentah dan kuih-muih.

“Keadaan sekarang lebih selamat kerana pengunjung semua sudah biasa dengan norma baharu dengan mengamalkan penjarakan fizikal, selain memakai pelitup muka dan dilihat kerap membasuh tangan.

“Kini saya hanya fokus dengan penjualan di gerai di sini sahaja berbanding dahulu apabila kurang mendapat tempahan untuk menyediakan kuih dalam pelbagai majlis ekoran majlis seperti kenduri kahwin dan tahlil tidak dibenarkan,” katanya yang turun memulakan perniagaan sejak 4.30 pagi.

Menurut Fatihi, beliau sering membuat siaran langsung di Facebook bagi menarik pelanggan untuk membeli kuih-muih yang dijualnya dan ini merupakan satu alternatif yang beliau ceburi bagi meningkatkan hasil jualan.

Justin Goh, 48, peniaga tumbuhan hiasan pula memberi reaksi positif terhadap suasana terkini di medan niaga ini kerana hasil jualannya meningkat berbanding dahulu mungkin kerana orang ramai mempunyai hobi baharu untuk menanam tumbuhan perhiasan.

“Selain orang ramai mempunyai hobi baharu, pengurusan medan ini juga meletakkan semua kedai dalam satu tempat memberi peluang untuk orang menjelajah ke seluruh medan ini dan semua kedai dapat dikunjungi.

“Meskipun ramai orang datang ke gerai, saya masih berhati-hati dan sentiasa mengarahkan pekerja untuk sentiasa cuci tangan dan sembur semburan sanitasi selepas menerima duit dari pembeli,” katanya.

Justin juga menggunakan inisiatif baharu dalam perniagaan apabila menerima transaksi pembayaran melalui Sarawak Pay dan juga Touch ‘n Go yang mana ia lebih selamat dan mudah.

Oleh ASYRAF HALIM

See author's posts


PRN12: Bersedia tunggu arahan

LAWAS: Parti Pesaka Bumiputera Bersatu (PBB) di Parlimen Lawas kini bersiap sedia menghadapi Pilihan Raya Negeri (PRN) Ke-12 yang bakal diadakan bila-bila masa.

Timbalan Menteri Pembangunan Luar Bandar Malaysia, Dato Henry Sum Agong yang dihubungi menjelaskan bahawa Parti PBB dan GPS di Parlimen Lawas sememangnya telah siap sedia untuk berhadapan dengan pilihan raya sama ada Pilihan Raya Umum(PRU) atau PRN dalam masa terdekat ini.

“Semua jentera telah lama bersedia dan kami hanya menunggu arahan atau pengumuman dibuat oleh Suruhanjaya Pilihan Raya (SPR) mahupun pemimpin tertinggi Sarawak iaitu Ketua Menteri Sarawak Datuk Patinggi Dr Abang Johari Tun Openg.

“Kita di Lawas ini mempunyai hubungan dan sejarah yang amat rapat dengan rakyat kerana kita sentiasa bersama saat susah mahupun senang,”‘ujarnya.

Henry Sum yang juga Ahli Parlimen Lawas menjelaskan bahawa rakyat di Lawas hanya menunggu masa untuk membalas segala jasa dan usaha Kerajaan Sarawak di bawah GPS dan Parti PBB bagi meneruskan mandat untuk memerintah.

“Senario politik dalam norma baharu ini jelas memperlihatkan ada pihak yang sepanjang masa berpolitik untuk mendapat kuasa walaupun menyedari sepanjang arahan Peritah Kawalan Pergerakan (PKP) lalu, rakyat hidup dalam kesukaran dan memerlukan bantuan.

“Namun golongan yang ingin berkuasa hanya melihat kepada diri sendiri tanpa menoleh sedikitkan kesusahan rakyat.

“Ini berbeza dengan kerajaan memerintah iaitu GPS di Sarawak yang telah mengumumkan berbagai inisiatif untuk membantu rakyat,” tegas beliau.

Malah, katanya lagi di peringkat kerajaan pusat yang diterajui Kerajaan Perikatan Nasional juga sepanjang masa dan setiap hari bersama rakyat dalam berbagai medium bagi memberi penerangan dan bantuan.

“Kebajikan dan tahap memperdulikan rakyat sentiasa diutamakan iaitu sejajar dengan perjuangan GPS dan Parti PBB yang mengutamakan Sarawak dan rakyat Sarawak,” tambahnya.

Justeru, Henry Sum berharap rakyat dapat menilai apa yang diperolehi daripada kerajaan terdahulu sebelum diambil alih oleh PN yang jauh memperjuangkan nasib rakyat.

“Rakyat kini juga telah matang dan tahu siapa yang menipu mereka dengan janji manis dan siapa yang mampu membela mereka disaat seluruh dunia diancam pandemik Covid-19,” ujarnya.

Oleh Adeng Edrus

See author's posts


Bayar zakat fitrah menerusi kod respons

KUALA LUMPUR: Bank Muamalat Malaysia Berhad (BMMB) semalam
memperkenalkan kemudahan bayaran zakat fitrah melalui Kod Respon Pantas atau
‘Quick Response Code’ (Kod QR) untuk semua umat Islam sempena bulan Ramadan
tahun ini.

Ketua Pegawai Eksekutif BMMB, Khairul Kamaruddin berkata,
penambahbaikan kemudahan berkenaan menepati kecenderungan masyarakat terhadap
penggunaan teknologi dan pembayaran melalui Kod QR selain memudahkan pembayaran
zakat meskipun kekal berada di rumah semasa tempoh Perintah Kawalan Pergerakan
(PKP).

“Menerusi pembayaran zakat fitrah melalui Kod QR, para
pelanggan bank dan rakyat Malaysia secara amnya dapat memenuhi tuntutan rukun
Islam yang ke-4 melalui platform tanpa tunai dengan mudah dan cepat.

“Pelanggan hanya perlu mengimbas telefon bimbit mereka
pada DuitNow QR Bank Muamalat di laman sesawang Zakat Negeri untuk melengkapkan
transaksi,” katanya dalam satu kenyataan, hari ini.

Khairul berkata, Kod QR tersebut turut akan dihebahkan
kepada pembayar zakat negeri masing-masing menerusi media sosial seperti
WhatsApp dan Facebook.

Tambahnya, kemudahan DuitNow QR diperkenalkan oleh
Payments Network Malaysia Sdn Bhd (PayNet) itu juga berfungsi sebagai
kesalingbolehoperasian antara e-dompet dan bank berlesen.

“Bank Muamalat juga berhasrat untuk meluaskan inisiatif
e-Zakat ke seluruh negara dalam usaha mengembangkan platform tersebut,”
katanya.

Sementara itu, Khairul berkata, inisiatif bayaran zakat
fitrah melalui DuitNow QR adalah hasil kerjasama erat dengan empat Majlis Agama
Islam Negeri (MAIN) iaitu Melaka, Pulau Pinang, Kelantan dan Terengganu. – Bernama

See author's posts